text:
Nzikiriza ey'eNicea
Nzikiriza ey'eNicea bye bigambo eby'okwatula okukkiriza ebyakkiriziganyizibwako olukiiko lw'Eklezia yenna olubereberye olwatuula e Nicea mu mwaka 325. Nzikiriza eno y'efunza byonna aba Kristu bye bakkiriza era nga eyatulwa mu mmisa eza Sande n'ennaku enkulu. Nzikiriza eno ekozesebwa mu nzikiriza nnyingi ezikkiririza mu Kristu nandibadde nga ebigambo ebimu byawukanamu ko. Eno wammanga, y'eNzikiriza nga bwekozesebwa mu Eklezia Katolika.
Nzikiriza[kyusa | edit source]
Nzikiriza Katonda omu. Patri omuyinza wa buli kantu, eyakola eggulu n’ensi, na byonna ebirabika n’ebitalabika.
Nzikiriza n’Omukama omu Yezu Kristu, Omwana omu ati owa Katonda, Patri gw’azaala nga n’emirembe gyonna tiginnabaawo. Katonda ava mu Katonda, Ekitangaala ekiva mu Kitangaala, Katonda ddala ava mu Katonda ddala. Yazaalibwa buzaalibwa, tiyatondebwa, ye ne Patri mu bwakatonda be bamu ddala: byonna mwe byakolebwa.
Oyo olw’okubeera ffe abantu, olw’okutulokola yava mu ggulu n’akka. N’afuna omubiri mu Maria omubeererevu ku bwa Mwoyo Mutuukirivu, n’afuuka omuntu.
Era olw’okubeera ffe, yakomererwa ne ku musaalaba, n’abonaabona ku mirembe gya Ponsio Pilato, n’aziikibwa, n’azuukira ku lw’essatu nga bwe kyali mu biwandiiko. N’alinnya mu ggulu, atudde ku gwa ddyo ogwa Patri. Alijja ogw’okubiri n’ekitiibwa okulamula abalamu n’abafu, obwakabaka bwe tibuliggwaawo.
Nzikiriza ne Mwoyo Mutuukirivu, Omukama era awa obulamu, ava mu Patri ne Mwana gwe tusinza awamu ne Patri ne Mwana, ne tumugulumiza kimu, eyayogerera mu Balanzi.
Nzikiriza ne Eklezia omu, omutukuvu, Katolika, eyava mu Batume. Njatula Batismu emu esonyiwa ebibi. Era nnindirira okuzuukira kwabafu, n’obulamu obw’emirembe egirijja.
Amiina.
Oluyimba[kyusa | edit source]
Nzikiriza bweba nga tesomeddwa, esobola okuyimbibwa. Enzivuunula y'oluyimba olwa Nzikiriza mu Luganda nga luva mu lw'olulattini y'eno:
Nzikiriza Katonda Omu[kyusa | edit source]
Nzikiriza Katonda omu, Patri ayinza buli kantu, Omutonzi w’eggulu n’ensi, ebirabika byonna,. era n’ebitalabika
N’Omukama omu Yezu Kristu, Mwana omu yekka owa Katonda, Eyazaalibwa Patri Nga emirembe gyonna teginnabaawo, Katonda ava mu Katonda, Kitangaala mu kitangaala Katonda ddala ava mu Katonda ddala, yazaalibwa tiyakolebwa, obwakatonda obumu ne Patri. byonna mwe byakolebwa. eyava mu ggulu nakka olw’okubeera ffe abantu, alyoke atulokole:
N’afuna omubiri ku bwa Mwoyo Mutuukirivu, mu Maria embeerera, n’afuuka omuntu
N’akomererwa era ku lwaffe ku mirembe gya Pilato, n’abonaabona era n’aziikibwa. era yazuukira ku lw’essatu nga bwe kyalangwa; n’alinnya mu ggulu atudde ku ddyo ogwa Patri
Alidda ogw’okubiri n’ekitiibwa okulamula abalamu n’abafu, obwakabaka bwe tebuliggwawo.
Ne Mwoyo Mutuukirivu , Mukama, atuwa obulamu, Asibuka mu Patri ne mu Mwana Asinzibwa ne Patri wamu ne Mwana agulumizibwa nabo eyayogerera mu balanzi
N’Eklezia omu Omutukuvu, Katolika eyava mu Batume Nzikiriza Batismu emu Okusonyiyibwa ebibi. Era nninda, n’okuzuukira Okw’abafu, n’obulamu obw’emirembe egirijja. Amiina.


c: text/html

text:
ABATUUZE b’e Buwama beeraliikirivu olwa kasasiro amaze ebbanga nga tayoolebwa mu kitudu kyabwe gwe bagamba nti yandibaleetera endwadde eziva ku bucaafu. Wadde ng’obubuga bw’e Mpigi obusinga bwafuna ebipipa omusuulibwa kasasiro, okuva bwe byaleetebwa, abatuuze tebalabanga ku mmotoka zibisomba ng’ekivundu kibuutikidde akabuga konna.
Avunaanyizibwa ku buyonjo mu Buwama, Eugen Wamala yagambye nti, ekiremesezza okuyoola kasasiro be batuuze abaagaana okusasula 500/- buli wiiki nga ssente zino za kulabirira emmotoka emusomba. Emmotoka esomba kasasiro e Buwama yafa ate n’abatuuze abasinga baalemererwa okusasula 500/- buli wiiki ez’ebisaaniiko.
Yagambye nti emmotoka mu kiseera kino yayonooneka kyokka ne bwe yandibadde ennamu, ssente z’amafuta oluusi zibula. Yategeezezza nti wadde baaweebwa ekifo awakuhhaanyizibwa kasasiro kyokka abatuuze abamu bakyamala gamumansa buli wamu.
N’agamba nti embeera eriwo yeeraliikiriza nti abantu bandirumbibwa endwadde ng’okuddukkana, kkolera n’endala eziva ku bucaafu. Ssentebe w’eggombolola y’e Buwama, Frank Kasule yategeezezza nti baatuuzizza olukiiko okwongera okutema empenda z’okufunamussente ezirabirira emmotoka esomba kasasiro naddala okugifunira amafuta kyokka terwavuddemu kalungi.
N’agamba nti ssente za buli wiiki baazissa ku 500/- nga balowooza nti abantu bajja kuzisasula kyokka kibeewuunyisa okulaba nga tebazireeta nga beerabidde nti omuntu bw’alwala kitwala ssente nnyingi okumujjanjaba.
Mu kiseera kino kasasiro yajjula mu bipipa mwalina okuteekebwa ng’abantu batandise kumuyiwa wansi. Wabula abatuuze abamu omusango baagutadde ku bakulembeze baabwe be bagamba nti mmotoka ya kasasiro babadde bagitwala mu byalo n’ekola emirimu gyabwe. Ne bagamba nti ku byalo bagiraba ng’etambula bulungi kyokka bwe batuuka okusomba kasasiro nga babategeeza nga bwe yayonoonese, bo kye balaba ng’ekyekwaso.
Basabye abakulembeze baabwe okutuukiriza obuvunaanyizibwa bwabwe okusinga okwekwasa abantu abatasasula ssente kubanga kibakakatako okukuuma ekitundu byabwe nga kiyonjo.

robotstxt: allowed

filter: keep


text:
Chapter 17
1 Akamere akaluma awamu n'obutereevu Kakira ennyumba ejjudde embaga omuli okuyomba.
2 Omuddu akola eby'amagezi alifuga omwana akwasa ensonyi, Era aliba n'omugabo ogw'obusika mu b'oluganda.
3 Entamu erongoosa eba ya ffeeza, n'ekikoomi kya zaabu: Naye Mukama ye akema emitima.
4 Akola obubi assaayo omwoyo eri emimwa emibi; N'omulimba awulira olulimi olw'ettima.
5 Akudaalira omwavu avvoola Omutonzi we: N'oyo asanyukira obuyinike taliwona kubonerezebwa.
6 Abaana b'abaana ngule ya bakadde; N'abaana ekitiibwa kyabwe bakitaabwe.
7 Okwogera ebikulu tekusaanira musirusiru: Kale emimwa egirimba gisaanira gitya omulangira?
8 Ekirabo jjinja lya muwendo mungi mu maaso g'oyo ali nakyo: Gye kikyukira yonna kiraba omukisa.
9 Abikka ku kusobya anoonya okwagala: Naye ayeeyereza ekigambo akyayisa ab'omukwano ennyo.
10 Okunenya kuyingira nnyo mu nnyini kutegeera Okusinga emiggo kikumi bwe giyingira mu musirisuru.
11 Omuntu omubi anoonya bujeemu bwereere; Omubaka omukambwe kyaliva atumibwa okumukwata.
12 Eddubu enyagiddwako abaana baayo esisinkane n'omuntu, Aleme okusisinkana n'omusirusiru mu busirusiru bwe.
13 Asasula obubi olw'obulungi, Obubi tebuliva ku nnyumba ye.
14 Okutanula okuyomba kuli ng'omuntu bw'aggulira amazzi: Kale olekanga okuwakana nga tewannabaawo kuyomba.
15 Awa omubi obutuukirivu n'oyo asalira omutuukirivu okumusinga, Bombi benkana okuba ab'omuzizo eri Mukama.
16 Kiki ekibeesaawo omuwendo mu mukono gw'omusirusiru okugula amagezi, Nga talina kutegeera?
17 Ow'omukwano ayagala mu biro byonna, Era ow'oluganda yazaalirwa obuyinike.
18 Omuntu abulwa okutegeera akuba mu ngalo, N'afuuka omuyima mu maaso ga munne.
19 Ayagala okuyomba ayagala okusobya: Agulumiza ennyo omulyango gwe anoonya okuzikirira.
20 Alina omutima omubambaavu taliiko bulungi bw'alaba: N'oyo alina olulimi olukyamu agwa mu bubi.
21 Azaala omusirusiru yeereetako obuyinike: Era kitaawe w'omusirusiru talina ssanyu.
22 Omutima ogujaguza ddagala ddungi: Naye omwoyo ogumenyese gukaza amagumba.
23 Omuntu omubi aggya enguzi mu kifuba, Okukyamya amakubo ag'okusala omusango.
24 Amagezi gaba mu maaso g'oyo alina okutegeera: Naye amaaso g'omusirusiru gaba mu njuyi z'ensi ezikomererayo.
25 Omwana omusirusiru buyinike bwa kitaawe, Era bubalagaze bwa mukazi eyamuzaala.
26 Era okubonereza omutuukirivu si kulungi, Newakubadde okukuba abalungi ng'obalanga obugolokofu bwabwe,
27 Aziyiza ebigambo bye alina okumanya: N'oyo alina omwoyo ogw'emmizi muntu mutegeevu.
28 Era n'omusirusiru bw'asirika bamuyita wa magezi: Bw'abuniza emimwa gye bamulowooza nga mutegeevu.


text:
OMUYIMBI Bebe Cool adduukiridde ebujje eryatulugunyiziddwa bakadde baalyo nga bamuliranga okulya nnusu 100 ezaali zifisse ku kidomola kyamazzi kye baalituma....
EKITONGOLE kya Flying Squad kikutte ne kiggalira abasajja babiri abagambibwa okubeera mu lukwe lw’okuwamba omwana ate bannaabwe ne batandika okusaba abazadde...
OMUDUUMIZI wa poliisi mu ggwanga Gen. Kale Kayihura ayungudde bambega abakugu mu kunoonyereza ku misango egy’amaanyi ne bagenda e Mityana okunoonyereza...
JOAN Nakiwunga,12, asoma mu S1 mu Ample High School E Mutundwe mu Kampala yeemuludde ku basajja abaabadde bamuwambye nga boolekedde olw’e Masaka.
MAAMA ow’ettima anobye ku bba n’aleka ng’asibidde abaana be abato basatu mu nnyumba. Phiona Atusasibwe abadde abeera ne bba e Kansanga mu Heritage zooni...
EKIKANGABWA kigudde ku kyalo Kyengera mu ggombolola y’e Nsangi abaana 10 bwe batwaliddwa mu ddwaaliro nga bateeberezebwa okunywa obutwa kyokka omu n’akutukira...
OMUKAZI Fazira Nake yasoose kukwata magulu ga mwana n’amusulika, olwo n’amukuba nga bw’amuwuuba mu bbanga.
OMUZIGU atannategeerekeka ayokezza essomero ne mufiiramu omwana omu. Byabadde ku ssomero lya Shep kindergarten e Bunnamwaya okumpi n’e Kampala.
Nnyina w’omwana, Gorreti Natasha (ku ddyo) asaba abazirakisa bamudduukirire asobole okulongoosebwa omumwa oluvannyuma lw’okufuna kkansa.
OMWANA eyazaalibwa nga talina w’afulumira asabye abazirakisa bamusondere 1,800,000/- asobole okulongoosebwa.
07 Jul 2017
07 Jul 2017
07 Jul 2017
07 Jul 2017
07 Jul 2017


text:
ESSUULA EY’OMWENDA
Ddala Tuli mu “Nnaku ez’Oluvannyuma”?
Bintu ki Baibuli bye yalagula ebyandibaddewo mu kiseera kyaffe?
Ekigambo kya Katonda kigamba nti abantu bandibadde beeyisa batya mu “nnaku ez’oluvannyuma”?
Ku bikwata ku “nnaku ez’oluvannyuma,” bintu ki ebirungi Baibuli bye yalagula ebyandibaddewo?
WALI olabye amawulire ku ttivi ne weebuuza nti, ‘Ensi eno eraga wa?’ Ebintu eby’entiisa bigwawo bugwi ne kiba nti abantu tebasobola kumanya kinaabaawo nkya. (Yakobo 4:14) Kyokka, Yakuwa amanyi ebinaabaawo mu biseera eby’omu maaso. (Isaaya 46:10) Ekigambo kye Baibuli kyalagula dda nnyo ku bintu ebibi ebyandibaddewo mu kiseera kyaffe era n’ebirungi ebijja okubaawo mu biseera eby’omu maaso.
2 Yesu Kristo yayogera ku Bwakabaka bwa Katonda, obujja okukomya obubi era bufuule ensi eno olusuku lwa Katonda. (Lukka 4:43) Abantu baayagala okumanya ekiseera Obwakabaka obwo lwe bwandizze. Mu butuufu, abayigirizwa ba Yesu baamubuuza nti: “Tubuulire bino we biribeererawo n’akabonero ak’okujja [“ak’okubeerawo,” NW] kwo n’ak’emirembe gino okuggwaawo?” (Matayo 24:3) Mu kubaddamu, Yesu yagamba nti Yakuwa Katonda yekka y’amanyi ekiseera kyennyini eky’enkomerero y’embeera zino ez’ebintu. (Matayo 24:36) Ate era, Yesu yabategeeza ebintu ebyandibaddewo ku nsi ng’Obwakabaka tebunnaleetera bantu mirembe n’obukuumi. Ebyo bye yalagula, weebiri kaakano!
3 Nga tetunnaba kwekenneenya bukakafu obulaga nti tuli mu ‘nnaku ez’amafundikira ng’embeera zino ez’ebintu,’ ka tusooke twekenneenye mu bimpimpi olutalo olwaliwo abantu lwe bataalaba. Olutalo olwo lwali mu ggulu, era ebyavaamu bitukwatako ffenna.
OLUTALO MU GGULU
4Essuula evuddeko mu katabo kano eraze nti Yesu Kristo yatandika okufuga nga Kabaka mu ggulu mu 1914. (Danyeri 7:13, 14) Amangu ddala nga yaakafuuka Kabaka, alina kye yakolawo. Baibuli egamba: “Ne waba olutalo mu ggulu: Mikaeri [erinnya lya Yesu eddala] ne bamalayika be nga batabaala okulwana n’ogusota [Setaani Omulyolyomi]; ogusota ne gulwana ne bamalayika baagwo.”* Setaani ne bamalayika be ababi, oba badayimooni, baagobebwa mu ggulu era ne basuulibwa ku nsi. Bamalayika ba Katonda abeesigwa baasanyuka nnyo Setaani ne badayimooni bwe baagobebwa mu ggulu. Ku luuyi olulala, abantu bo tebandifunye ssanyu ng’eryo. Mu kifo ky’ekyo, Baibuli yalagula nti: “Zisanze ensi…kubanga Omulyolyomi asse gye muli ng’alina obusungu bungi, ng’amanyi ng’alina akaseera katono.”—Okubikkulirwa 12:7, 9, 12.
5 Weetegereze ebyandivudde mu lutalo olwo olwaliwo mu ggulu. Olw’obusungu obungi, Setaani yandireetedde abantu ebizibu eby’amaanyi. Nga bw’ojja okuyiga, kaakano tuli mu biseera ebizibu ennyo. Naye bijja kumala “akaseera katono.” Ne Setaani kennyini ekyo akimanyi. Akaseera ako Baibuli ekayita ‘ennaku ez’oluvannyuma.’ (2 Timoseewo 3:1) Nga tuli basanyufu nnyo okukimanya nti mu kiseera ekitali kya wala Katonda ajja kuggyawo obubi bwonna Omulyolyomi bw’aleese ku nsi! Ka twekenneenye ebimu ku bintu ebyayogerwako mu Baibuli ebiriwo mu kiseera kino. Ebintu ebyo biraga nti tuli mu nnaku ez’oluvannyuma era nti mangu ddala Obwakabaka bwa Katonda bujja kuleeta emikisa egy’olubeerera eri abo abaagala Yakuwa. Okusooka, ka twekenneenye ebintu bina ebiri mu kabonero Yesu ke yagamba nti kandirambye ennaku ze tulimu.
EBINTU EBYANDIBADDEWO MU NNAKU EZ’OLUVANNYUMA
6“Eggwanga liritabaala eggwanga ne kabaka alitabaala kabaka.” (Matayo 24:7) Abantu bukadde na bukadde battiddwa mu kyasa ekiyise. Munnabyafaayo omu Omungereza yagamba: “Ekyasa ekya 20 kye kikyasinze okubaamu okuyiwa omusaayi mu byafaayo byonna… . Kibadde kyasa omubadde entalo ezitatadde, era ng’ekiseera kibadde kitono nnyo lwe watabaddewo ntalo.” Alipoota okuva mu Worldwatch Institute (Ekitongole Ekyekenneenya Ebiriwo mu Nsi) egamba: “Abantu abakoseddwa entalo mu kyasa [ekya 20] bakubisaamu emirundi esatu abo abaakosebwa entalo zonna ezaaliwo okuva mu kyasa ekyasooka AD okutuuka mu mwaka gwa 1899.” Abantu abasukka mu bukadde 100 bafiiridde mu ntalo ezibaddewo okuva mu 1914. Wadde nga tumanyi obulumi obubaawo nga tufiiriddwa omwagalwa omu mu lutalo, tetuyinza kuteebereza nnyiike obukadde n’obukadde bw’abantu gye balina olw’okufiirwa abaagalwa baabwe mu ntalo.
7“Walibaawo enjala.” (Matayo 24:7) Abanoonyereza bakizudde nti emmere yeeyongedde obungi mu myaka 30 egiyise. Wadde kiri kityo, enjala yeeyongedde olw’okuba abantu bangi tebalina ssente zimala okugula emmere oba ettaka kwe bayinza okulimira. Mu nsi ezikyakula, abantu abasukka mu kawumbi baavu lunkupe. Abasinga obungi ku bantu abo balumwa enjala ey’amaanyi. Ekitongole ky’Eby’Obulamu kiteebereza nti endya embi y’eviirako abaana abasukka mu bukadde obutaano okufa buli mwaka.
8 “Walibaawo n’ebikankano ebinene [musisi].” (Lukka 21:11) Ekitongole eky’omu Amerika ekyekenneenya enkula y’ensi (Geological Survey), kigamba nti okuva mu 1990 wabaddewo musisi wa mirundi 17 buli mwaka ng’asobola okwonoona ebizimbe n’okwasa ettaka. Okutwalira awamu, buli mwaka wabaddewo musisi asobola okusaanyaawo ebizimbe. Ate ensonda endala zigamba: “Musisi asse abantu mitwalo na mitwalo mu myaka 100 egiyise era okukulaakulana mu bya tekinologiya kuyambye kitono nnyo mu kukendeeza ku muwendo gw’abantu abafa.”
9“Walibaawo…kawumpuli.” (Lukka 21:11) Wadde nga wabaddewo okukulaakulana mu by’ekisawo, endwadde ezaaliwo edda n’ezizze mu biseera bino zikyeyongera okubonyaabonya abantu. Alipoota emu egamba nti endwadde za bika 20 ezimanyiddwa ennyo nga mu zino mwe muli akafuba, omusujja gw’ensiri, ne kolera—zeeyongedde obungi mu myaka egyakayita, era waliwo endwadde ezimu ezikyali enzibu okuvumulwa. Mu butuufu, endwadde empya nga 30 zibaluseewo. Ezimu teziriiko ddagala liyinza kuzivumula era nga zitta.
ABANTU B’OMU NNAKU EZ’OLUVANNYUMA
10 Ng’oggyeko okwogera ku bintu ebyandibaddewo mu nsi, era Baibuli yalagula nti empisa z’abantu zandikyuse mu nnaku ez’oluvannyuma. Omutume Pawulo yannyonnyola engeri abantu gye bandibadde beeyisaamu. Tusoma bwe tuti mu 2 Timoseewo 3:1-5: “Mu nnaku ez’oluvannyuma, ebiro eby’okulaba ennaku birijja.” Mu bimpimpi, Pawulo yagamba nti abantu bandibadde
- beeyagala bokka
- baagala ebintu
- tebagondera bazadde
- tebaagala bulungi
- tebaagala ba luganda
- tebeegendereza
- bakambwe
- baagala essanyu okusinga Katonda
- nga balina ekifaananyi ky’okutya Katonda, naye nga beegaana amaanyi gaakwo
11 Abantu beeyisa bwe batyo mu kitundu gy’obeera? Mazima ddala bwe kityo bwe kiri. Okwetooloola ensi waliwo abantu abeeyisa mu ngeri eyo. Kino kiraga nti Katonda anaatera okubaako ky’akolawo, kubanga Baibuli egamba: “Ababi ne bwe bameruka ng’omuddo, nga ne bye bakola bibagendera bulungi, naye ku nkomerero bazikirira.”—Zabbuli 92:7, Baibuli y’Oluganda eya 2003.
EBINTU EBIRUNGI EBYANDIBADDEWO!
12 Mazima ddala ennaku ez’oluvannyuma zijjudde ebizibu nga Baibuli bwe yalagula. Kyokka, mu nsi eno ejjudde ebizibu, waliwo ebintu ebirungi mu basinza ba Yakuwa.
13 Ekitabo kya Baibuli ekya Danyeri ky’alagula nti: “Okumanya kulyeyongera.” Okumanya okwo kwandyeyongedde ddi? Mu ‘kiseera eky’enkomerero.’ (Danyeri 12:4) Okusingira ddala, okuva mu 1914 Yakuwa ayambye abo abaagala okumuweereza okweyongera okumanya Baibuli. Basobodde okutegeera amazima agakwata ku linnya lya Katonda n’ebigendererwa bye, ssaddaaka ya Yesu Kristo, embeera y’abafu, n’okuzuukira. Ate era abasinza ba Yakuwa bayize okutambuza obulamu bwabwe mu ngeri ebaganyula era ereetera Katonda okutenderezebwa. Era basobodde okutegeera obulungi ekigendererwa ky’Obwakabaka bwa Katonda n’engeri gye bunaatereezaamu ebintu ku nsi. Kiki kye bakozeewo bwe bafunye okumanya okwo? Ekibuuzo ekyo kitutuusa ku bunnabbi obulala obutuukirizibwa mu nnaku zino ez’oluvannyuma.
14 Mu bunnabbi bwe obukwata ku ‘mafundikira g’embeera zino ez’ebintu,’ Yesu Kristo yagamba: “Enjiri eno ey’obwakabaka eribuulirwa mu nsi zonna.” (Matayo 24:3, 14) Okwetooloola ensi, amawulire amalungi agakwata ku Bwakabaka, kwe kugamba, Obwakabaka obwo kye buli, kye bunaakola, n’engeri gye tuyinza okufunamu emikisa gyabwo—gabuulirwa mu nsi ezisukka mu 230 era mu nnimi ezisukka mu 400. Obukadde n’obukadde bw’Abajulirwa ba Yakuwa babuulira n’obunyiikivu amawulire amalungi ag’Obwakabaka. Abajulirwa bano bava “mu buli ggwanga n’ebika n’abantu n’ennimi.” (Okubikkulirwa 7:9) Abajulirwa bayigiriza obukadde n’obukadde bw’abantu Baibuli, nga kino bakikola ku bwereere. Ng’obunnabbi obwo butuukiriziddwa mu ngeri eyeewuunyisa naddala okuva Yesu bwe yagamba nti Abakristaayo ab’amazima ‘bandikyayiddwa’!—Lukka 21:17.
ONOOKOLA KI?
15 Okuva bwe kiri nti obunnabbi bwa Baibuli bungi butuukirizibwa leero, tokikkiriza nti tuli mu nnaku ez’oluvannyuma? Amawulire amalungi bwe ganaamala okubuulirwa nga Yakuwa bw’ayagala, awo “enkomerero” ejja kujja. (Matayo 24:14) “Enkomerero” etegeeza ekiseera Katonda lw’ajja okuggyawo obubi ku nsi. Ajja kukozesa Yesu ne bamalayika ab’amaanyi okuzikiriza abo bonna abamuziyiza. (2 Abasessaloniika 1:6-9) Setaani ne badayimooni be bajja kuba tebakyabuzaabuza bantu. Oluvannyuma, Obwakabaka bwa Katonda bujja kusobozesa abo bonna abagondera obufuzi bwabwo okufuna emikisa.—Okubikkulirwa 20:1-3; 21:3-5.
16 Okuva enkomerero y’enteekateeka ya Setaani bw’esembedde, tusaanidde okwebuuza, ‘Nnandibadde nkola ki kati’? Ky’amagezi okweyongera okuyiga ebikwata ku Yakuwa n’ebyo by’atwetaagisa. (Yokaana 17:3) Nyiikira okwesomesa Baibuli. Gifuule mpisa yo obutayosa kukuŋŋaananga wamu nabo abaagala okukola Yakuwa by’ayagala. (Abaebbulaniya 10:24, 25) Fuba okuyiga ebyo byonna Yakuwa Katonda by’ayigiriza abantu mu nsi yonna, era okole enkyukakyuka ezeetaagisa mu bulamu bwo osobole okusiimibwa Katonda.—Yakobo 4:8.
17 Yesu yalagula nti abantu bangi tebandifuddeyo ku bujulizi obulaga nti tuli mu nnaku ez’oluvannyuma. Okuzikirizibwa kw’ababi kujja kubaawo nga tebakusuubira. Okufaananako omubbi ajja ekiro, kujja kutuuka ku bangi nga tebakwetegekedde. (1 Abasessaloniika 5:2) Yesu yalabula: “Ng’ennaku za Nuuwa bwe zaali, bwe kutyo bwe kuliba okujja kw’Omwana w’omuntu. Kuba nga bwe baali ku nnaku ezo ezaasooka amataba nga balya nga banywa, nga bawasa nga bawayiza, okutuuka ku lunaku Nuuwa lwe yayingira mu lyato, ne batamanya okutuusa amataba lwe gajja, ne gabatwala bonna; bwe kutyo bwe kuliba okujja kw’Omwana w’omuntu.”—Matayo 24:37-39.
18 N’olwekyo, Yesu yagamba abagoberezi be nti: “Mwekuumenga emitima gyammwe gireme okuzitoowererwanga olw’obuluvu n’okutamiiranga n’okweraliikiriranga eby’obulamu buno, era olunaku luli luleme okubatuukako ng’ekyambika; kubanga bwe lutyo bwe lulituuka ku bonna abali ku nsi yonna. Naye mutunulenga mu biro byonna musabenga musobole okudduka ebyo byonna ebigenda okubaawo n’okuyimirira [nga musiimibwa] mu maaso g’Omwana w’Omuntu.” (Lukka 21:34-36) Kiba kya magezi okugoberera okulabula kwa Yesu okwo. Lwaki? Kubanga abo abasiimibwa Yakuwa Katonda ‘n’Omwana w’omuntu,’ Yesu Kristo, balina essuubi ery’okuwonawo ng’enteekateeka ya Setaani ezikirizibwa era babeerewo emirembe gyonna mu nsi empya eneetera okutuuka!—Yokaana 3:16; 2 Peetero 3:13.
BAIBULI KY’EYIGIRIZA
- Entalo, enjala, musisi, ne kawumpuli biraga nti zino nnaku za nkomerero.—Matayo 24:7; Lukka 21:11.
- Mu nnaku ez’oluvannyuma, bangi beeyagala bokka, baagala bintu, n’eby’amasanyu naye tebaagala Katonda.—2 Timoseewo 3:1-5.
- Mu nnaku zino ez’oluvannyuma, amawulire amalungi ag’Obwakabaka gabuulirwa mu nsi yonna.—Matayo 24:14.
* Okumanya ebisingawo ebiraga nti Mikaeri lye linnya lya Yesu Kristo eddala, laba Ebyongerezeddwako.
Ebibuuzo
1. Kiki ekiyinza okutuyamba okumanya ebikwata ku biseera eby’omu maaso?
2, 3. Kibuuzo ki abayigirizwa kye baabuuza Yesu, era yabaddamu atya?
4, 5. (a) Kiki ekyaliwo mu ggulu amangu ddala nga Yesu yaakafuulibwa Kabaka? (b) Okusinziira ku Okubikkulirwa 12:12, biki ebyandivudde mu lutalo olwaliwo mu ggulu?
6, 7. Ebigambo bya Yesu ebikwata ku ntalo n’enjala bituukiriziddwa bitya leero?
8, 9. Kiki ekiraga nti obunnabbi bwa Yesu obukwata ku musisi ne kawumpuli butuukiridde?
10. Nneeyisa ya ngeri ki eyalagulwako mu 2 Timoseewo 3:1-5 gy’olaba mu bantu leero?
11. Zabbuli 92:7 lulaga lutya ekyo ekinaatuuka ku babi?
12, 13. Mu ngeri ki “okumanya” gye kweyongedde mu ‘kiseera kino eky’enkomerero’?
14. Omulimu gw’okubuulira Obwakabaka gutuuse wa leero, era baani abagwenyigiddemu?
15. (a) Okkiriza nti tuli mu nnaku ez’oluvannyuma, era lwaki oddamu bw’otyo? (b) “Enkomerero” bw’enejja, kiki ekinaatuuka ku abo abawakanya Yakuwa, n’abo abagondera obufuzi bw’Obwakabaka bwe?
16. Kiki eky’amagezi kye wandibadde okola?
17. Lwaki okuzikiriza kw’ababi kujja kujja ng’abantu bangi tebakusuubira?
18. Kulabula ki Yesu kwe yawa kwe tusaanidde okugoberera?
Yiga Ebisingawo
Saba Okuyigirizibwa Bayibuli ku Bwereere
Lwaki Kikulu Okuyiga Bayibuli?
Bayibuli eyambye abantu bangi nnyo okwetooloola ensi yonna okufuna eby’okuddamu mu bibuuzo bye beebuuza. Naawe wandyagadde okumanya Bayibuli ky’eyigiriza?


text:
Twandisinzizza Ebifaananyi?
Bayibuli ky’egamba
Nedda, tetulina kusinza bifaananyi. Bwe kiba kinnyonnyola amateeka Katonda ge yawa eggwanga lya Isirayiri, ekitabo ekiyitibwa New Catholic Encyclopedia kigamba nti: “Ebyawandiikibwa mu Bayibuli bikyoleka kaati nti okusinza okw’amazima tekwalimu kusinza bifaananyi.” Lowooza ku nnyiriri zino:
“Teweekoleranga kifaananyi ekyole oba ekintu kyonna ekyefaanaanyiriza ekintu ekiri waggulu ku ggulu oba ekiri wansi ku nsi oba ekiri mu mazzi agali ku nsi. Tobivunnamiranga era tosendebwasendebwanga kubiweereza, kubanga nze Yakuwa Katonda wo, ndi Katonda ayagala abantu okunneemalirako.” (Okuva 20:
4, 5) Okuva bwe kiri nti Katonda ‘ayagala abantu okumwemalirako,’ tekimusanyusa bwe tutendereza oba bwe tusinza ebifaananyi, ebibumbe, oba bwe tugulumiza abantu.
“Ekitiibwa kyange sirina mulala gwe nkiwa, n’ettendo lyange siriwa bifaananyi byole.” (Isaaya 42:8) Katonda tayagala tumusinze nga tukozesa ebifaananyi. Abayisirayiri abamu bwe baagezaako okumusinza nga bakozesa ekifaananyi ky’ennyana, Katonda yagamba nti baali bakoze ekibi eky’amaanyi.
—Okuva 32: 7-9.
“Tetusaanidde kulowooza nti Katonda alinga zzaabu, ffeeza, oba ejjinja, oba ekintu ekyole abantu kye baakola okusinziira ku magezi gaabwe.” (Ebikolwa 17:29) Okwawukana ku bakaafiiri abasinza nga bakozesa ebifaananyi ‘ebyole abantu bye baakola okusinziira ku magezi gaabwe,’ Abakristaayo basaanidde ‘kutambula lwa kukkiriza, so si lwa kulaba.”
—2 Abakkolinso 5:7.
“Mwekuume ebifaananyi.” (1 Yokaana 5:
21) Amateeka agaaweebwa Abayisirayiri n’Abakristaayo, gakyoleka bulungi Bayibuli tewagira kukozesa bifaananyi mu kusinza.
Yiga Ebisingawo
EBIBUUZO BAYIBULI BY’EDDAMU
Ddala Yesu Yafiira ku Musaalaba?
Abantu bangi omusaalaba bagutwala ng’akabonero ‘k’Abakristaayo.’ Tusaanidde okugukozesa mu kusinza?
Kiki Ddala Bayibuli Ky'Eyigiriza


text:
Kkooti ku luguudo Buganda mu Kampala ekkirizza abaserikale ba poliisi abana abavunaanibwa okutulugunya meeya w’e Kamwenge, Geoffrey Byamukama beeyimirirwe omusango baguwoze nga bava waka.
Omulamuzi Jamson Karemani yalagidde Patrick Muramira ne Fred Tumuhairwe okusasula obukadde bubiri buli omu mu mpeke ate bannaabwe Habib Roma ne Ben Odeke nabo balagiddwa basasule akakadde ka sillingi kamu buli omu nga nazo za buliwo.
Endaga muntu eza ne pasipooti babirekedde kkooti ate ssibaakudda ku mirimu kubanga okubanoonyereza kukyagenda mu maaso.
Bano bakibateekako wiiki ewedde nti baatulugunya era nebalumya bya nsusso meeya w’e Kamwenge Byamukama bwebaali bamuggyamu amawulire agakwata ku kuttibwa kweyali omwogezi wa poliisi Feliz Kaweesi n’abantu abalala 2 bwbeaali.
Posted 2 days 20 hours ago..


text:
Omutuukirivu Joseph Mukasa Balikuddembe ayogerwako ng’omujulizi wa Uganda eyasooka okuttibwa mu kiseera ssekabaka Mwanga weyasalirawo okutta abasomi.
Ku kitundu eyo gy’azaalibwa mu Mawokota, waazimbibwayo ekijjukizo era ng’abalamazi bateekeddwa okugendangayo okumujjukira, wabula eky’ennaku ekifo kino kitandise okusaanawo nga waliwo n’abamu ku bannakyalo abali mu kwegabira ettaka awali akiggwa kye.
Twazzeeyo mu kitundu kino okwetegereza embeera bw’eri na butya abalabirira ekifo gye bagikuttemu.
Posted 2 days 20 hours ago..


text:
LEERO kigenda kutokota si kisaanikire ku Club Obligatto ng’omuyimbi Hajji Haruna Mubiru akuba abawagizi be emikizi n’okubasoosootolera ennyimba ze empya...
Kazibwe Kapo ‘Ow’emmundu ku ggombolola’ by’ayimba tabissa mu nkola? : Yasuubizza abakazi 2 embaga omuli ne nkubakyeyo eyeekyaye n'amulangira obwenzi
BOBI Wine alumbye ab’e Mmengo abaasenda ekitundu kya bbiici ye bw’akyusizza ezimu ku nnyimba ze ezibadde zikolokota Gavumenti ng’awali ekigambo Gavumenti...
Abayimbi abamannya beeyiye mu kifo kya Hakuna Mataata e Naluvule –Wakiso ekyabadde kiggulwawo mu butongole ku Easter Sunday eggulo.
ABAYIMBI ba Morgan Heritage bakubye omuziki ogubatabudde abantu abamu ne baba ng’abalina bye bagunyweereddeko okuguwereekereza okukkakkana nga buli omu...
BWE yasirika emyaka ebiri kati, abatamwagala baagamba nti aweddemu wabula n’abaanukula nti ye tayimbira ku puleesa era alina ky’afumba.
Omwogezi wa poliisi mu ggwanga, Andrew Felix Kaweesi, eggulo ku Lwokuna nga tebannamukuba masaasi agamusse yategeezezza nga mutabani wa Black bwe yazuuliddwa...
ZIZA Bafana akubye omuziki ogucamudde Gen. Kale Kayihura n'asaba abagagga ba Kwagalana okuteekamu ssente kimuyambeko n'okutumbula ekitone kye .
Ow'empologoma , nga mweyogerera ebiwanvu n’eyali maneja wo nga kati omuyimbi, Vinka! mufa ki?
MZEE Katula owa Bukedde FM taggwa kwepanka ku luno omuyimbi Finah Mugerwa Masannyalaze yamumaze akajanja.
04 Jul 2017
04 Jul 2017
04 Jul 2017
04 Jul 2017
04 Jul 2017


text:
Yoweeri
3 “Kubanga laba! mu nnaku ezo era mu kiseera ekyo,
Bwe ndikomyawo ab’omu Yuda ne Yerusaalemi abaawambibwa,+
2 Ndikuŋŋaanya amawanga gonna
Ne ngatwala mu Kiwonvu kya Yekosafaati.*
Eyo gye ndigasalira omusango+
Ku lw’abantu bange era obusika bwange Isirayiri,
Kubanga baabasaasaanya mu mawanga,
Era baagabana ensi yange.+
3 Baakubira abantu bange obululu okubagabana;+
Baawangayo omwana ow’obulenzi bafune malaaya,
N’omwana ow’obuwala baamutundanga bafune omwenge banywe.
4 Kiki kye munvunaana,
Ggwe Ttuulo ne Sidoni nammwe mmwenna ebitundu bya Bufirisuuti?
Nnina kye nnabakola kye munneesasuza?
Bwe muba nga munneesasuza,
Mu bwangu ddala nange nja kubakola nga bwe mukoze.+
5 Kubanga mututte ffeeza wange ne zzaabu wange,+
Era mututte mu yeekaalu zammwe ebintu byange ebisingayo obulungi;
6 Abantu b’omu Yuda n’ab’omu Yerusaalemi mubaguzizza Abayonaani,+
Musobole okubaggya mu nsi yaabwe mubatwale ewala;
7 Laba, ndibakomyawo okuva gye mwabatunda,+
Era nammwe ndibakola nga bwe mukoze.
8 Abaana bammwe ab’obulenzi n’ab’obuwala ndibatunda mu mukono gw’abantu ba Yuda,+
Era nabo balibaguza abasajja b’e Seba, eggwanga eriri ewala;
Yakuwa kennyini y’akyogedde.
9 Kino mukirangirire mu mawanga:+
‘Mweteekereteekere* olutalo! Mukunge abasajja ab’amaanyi!
Abasirikale bonna ka basembere balumbe!+
10 Enkumbi zammwe muziweeseemu ebitala, n’ebiwabyo byammwe mubiweeseemu amafumu.
Omunafu k’agambe nti: “Ndi wa maanyi.”
11 Mmwe mmwenna amawanga ageetooloddewo, mujje muyambe era mukuŋŋaane wamu!’”+
Ai Yakuwa, serengesa abalwanyi bo mu kifo ekyo.
12 “Amawanga ka gagolokoke gajje mu Kiwonvu kya Yekosafaati;
Kubanga eyo gye nja okutuula nsalire amawanga gonna ageetooloddewo omusango.+
13 Musale n’ekiwabyo, kubanga ebikungulwa byengedde.
Muserengete musogole, kubanga essogolero lijjudde.+
Amatogero gabooga, kubanga ebintu ebibi bye bakola biyitiridde.
14 Ebibinja, ebibinja by’abantu biri mu kiwonvu eky’okusaliramu omusango,
Kubanga olunaku lwa Yakuwa olw’okusalirako omusango mu kiwonvu ekyo luli kumpi okutuuka.+
15 Enjuba n’omwezi birikwata ekizikiza,
N’emmunyeenye teziryaka.
16 Yakuwa aliwuluguma ng’ayima mu Sayuuni,
Aliyimusa eddoboozi lye ng’ayima mu Yerusaalemi.
Eggulu n’ensi biriyuuguuma;
Naye Yakuwa aliba kiddukiro eri abantu be,+
Aliba kigo eri abantu ba Isirayiri.
17 Era mulimanya nti nze Yakuwa Katonda wammwe, abeera mu Sayuuni, olusozi lwange olutukuvu.+
18 Mu kiseera ekyo ensozi ziritonnya omwenge omusu,+
Obusozi bulikulukuta amata,
N’obugga bw’omu Yuda bwonna bulikulukuta amazzi.
Ensulo y’amazzi erikulukuta+ okuva mu nnyumba ya Yakuwa
N’efukirira Ekiwonvu ky’Emiti gya Sita.
19 Naye Misiri erifuuka matongo,+
Ne Edomu erifuuka ddungu era matongo,+
Olw’ebikolwa eby’obukambwe ebyakolebwa ku bantu ba Yuda;+
Baayiwa omusaayi ogutaliiko musango mu nsi ya Yuda.+
20 Naye mu Yuda mwo munaabeerangamu abantu,
Ne mu Yerusaalemi munaabeerangamu abantu emirembe n’emirembe.+


text:
Cranes Yeetegekera Zambia mu Gw’omukwano
Tiimu y’eggwanga ey’omupiira The Uganda Cranes olwaleero etendekeddwa mu kisaawe e Namboole nga bwe yeetegekera omupiira ogw’okwegezaamu ne Zambia enkya ku lw’okubiri.
The Cranes era yaakuttunka ne Congo Brazaville ku lwomukaaga mu mpaka ez’okusunsulamu abanaavuganya ku kikopo ky’ensi yonna.
Wabula omwaka we gunnagweerako bano ensowera banaaba bagigobya lulimi olw’emipiira emingi egibalinze.
This post was syndicated from NBS TV. Click here to read the full text on the original website.
Follow us on twitter @theugandatoday
Leave a Reply
Be the First to Comment!


text:
NNINA omulenzi wange tumaze naye emyaka ebiri. Mmwagala nnyo era naye anjagala naye kati annamba twegatte naye nze mpulira sinnayagala kutandika kwegatta. Nkole ntya?
Oli waddembe obuteegatta na muntu yenna. Era okwegatta ekitegeeza mukwano, naddala ng’okyasoma.
Tekyandibadde kirungi okumala geegatta kubanga oyinza okufuna olubuto, oba n’endwadde nga siriimu.
Ate buli muntu alina okwesalirawo ekiseera ky’alina okwegatta.
Era abawala bangi bafunye obuzibu kubanga tebeesalirawo.
Wabula akola ekyo omuvubuka ky’amugamba okukola.
Ate era mwana wange jjukira nti abavubuka era n’abasajja bangi ennaku zino tebaagala buvunaanyizibwa.
Era bw’ofuna olubuto ng’akuviira abamu bamanyi n’okuzeegaana
olwo abawala ne batandika okubonaabona.


text:
OMUKAMA wa Tooro Oyo Nyimba Kabamba Iguru Rukidi IV asinzidde ku mikolo gy’okukuza amatikkira g’Empango n’asaba Gavumenti okuddiza Obukama ebintu byayo ebikyasigalidde.
Yagambye nti ayagala n’ennimi ennansi zongere okusomesebwa mu masomero.
Yakubirizza n’abakungu mu Gavumenti n’abantu ssekinnoomu okwongera amaanyi mu kaweefube w’okulwanyisa siriimu n’agamba nti mu myaka gino tewali mwana yandibadde akwatibwa kawuka ka siriimu ng’akaggya ku nnyina olwa tekinologiya n’eddagala eririwo.
Emikolo gy’Empango egy’emyaka 21 gyakuziddwa ku Lwamukaaga e Karuziika – Fort Portal mu Lubiri lw’Omukama wa Toro.
Gavumenti yakiikiriddwa omumyuwa nnamba ssatu owa Katikkiro wa Uganda, Haji Kirunda Kivejinja era ne Loodi Meey


text:
Biki bye Tuyiga mu Bayibuli?
Kiki ekituuka ku muntu ng’afudde?
ABANTU ABAMU BAKKIRIZA nti omuntu bw’afa waliwo ekimuvaamu ne kisigala nga kiramu, ate abalala bagamba nti omuntu bw’afa ebibye biba bikomye. Ggwe olowooza otya?
BAYIBULI KY’EGAMBA
“Abafu tebaliiko kye bamanyi.” (Omubuulizi 9:5) Omuntu bw’afa, aba takyaliwo.
EBIRALA BYE TUYIGA MU BAYIBULI
Adamu, omuntu eyasooka bwe yafa, yadda mu nfuufu. (Olubereberye 2:7; 3:19) N’abantu abalala bonna abafa badda mu nfuufu.
—Omubuulizi 3:19, 20.
Omuntu afudde aba takyavunaanibwa kibi. (Abaruumi 6:7) N’olwekyo omuntu bw’afa, aba tabonerezebwa olw’ebibi bye yakola.
Abantu abaafa baliddamu okuba abalamu?
WANDIZZEEMU OTYA?
Yee
Nedda
Oboolyawo
BAYIBULI KY’EGAMBA
“Wajja kubaawo okuzuukira.”
BIKI EBIRALA BYE TUYIGA MU BAYIBULI?
Emirundi egimu Bayibuli egeraageranya okufa ku kwebaka. (Yokaana 11:11-14) Katonda asobola okuzuukusa abafu, nga bw’osobola okuzuukusa omuntu eyeebase.
—Yobu 14:13-15.
Tuli bakakafu nti abafu bajja kuzuukira kubanga Bayibuli eyogera ku bantu abawerako abaazuukizibwa.
—1 Bassekabaka 17:17-24; Lukka 7:11-17; Yokaana 11:39-44.
Yiga Ebisingawo
Kiki Ddala Bayibuli Ky'Eyigiriza


text:
Added 19th May 2017
Cameroon Gitawo (Chris Mbibo)omu ku Bannayuganda abakolera e South Africa abamanyiddwa okuyingirawo mu ggwanga...
Kasita okola bizinensi nga tolina bitabo kiba kitegeeza nti togenda kwawula magoba ku z’oteekamu. Awo osigala olowooza...
SSITA wa Barcelona, Lionel Messi, ku Lwomukaaga yakubye muganzi we, Antonella Roccuzzo embaga ku mukolo makekeke...
EMIKISA gya KCCA FC okwesogga ‘quarter’ z’empaka za Total CAF Confederations gisigadde mu yo (KCCA) kufuna kabonero...
EKIBIINA ekitwala bannabyamizannyo abasaka amawulire ag’ebyemizannyo ‘USPA’ kironze omuggunzi w’ebikonde Muzamir...


text:
ESSOMO 2
Lebbeeka Yali Ayagala Okusanyusa Yakuwa
Lebbeeka yali ayagala nnyo Yakuwa. Bbaawe yali ayitibwa Isaaka. Era naye yali ayagala nnyo Yakuwa. Lebbeeka yatuuka atya okufumbirwa Isaaka? Yakiraga atya nti yali ayagala nnyo okusanyusa Yakuwa? Ka tusooke tulabe ebikwata ku bbaawe, Isaaka.
Ibulayimu ne Saala be baali bazadde ba Isaaka. Baali babeera mu nsi eyitibwa Kanani, era abantu b’omu nsi eyo baali tebasinza Yakuwa. Kyokka Ibulayimu yali ayagala mutabani we awase omukazi asinza Yakuwa. Bwe kityo yatuma omuweereza we, oboolyawo oyo eyali ayitibwa Eriyeza, agende e Kalani awaali abamu ku b’eŋŋanda za Ibulayimu afunire Isaaka omukyala.
Eriyeza yagenda n’abaweereza ba Ibulayimu abalala. Olugendo lwali luwanvu nnyo. Baagenda n’eŋŋamira kkumi nga bazitisse emmere n’ebirabo. Eriyeza yandisobodde atya okumanya omukazi omutuufu ow’okulondera Isaaka? Eriyeza n’abaweereza ba Ibulayimu abalala bwe baatuuka e Kalani, baagenda awali oluzzi ne bayimirira awo kubanga Eriyeza yali akimanyi nti wandibaddewo abantu abajja okukima amazzi. Yasaba Yakuwa nti: ‘Omuwala gwe nnaasaba amazzi n’agampa era n’awa n’eŋŋamira zange, nja kumanya nti oyo ye mukazi gw’olonze.’
Baba bali awo ku luzzi, Lebbeeka n’ajja okukima amazzi. Bayibuli egamba nti yali alabika bulungi nnyo. Eriyeza bwe yamusaba amazzi, Lebbeeka yamuddamu nti: ‘Nja kukuwa era mpe n’eŋŋamira zo.’ Eŋŋamira zinywa amazzi mangi nnyo. Ekyo kitegeeza nti Lebbeeka yalina okuzisenera amazzi mangi nnyo ddala. Omulaba mu kifaananyi ng’awa eŋŋamira amazzi?
Eriyeza yawa Lebbeeka ebirabo ebirungi bingi. Lebbeeka yagamba Eriyeza n’abaweereza abalala be yali nabo bagende naye ewaabwe. Eriyeza yategeeza ab’ewaabwe wa Lebbeeka ensonga eyali emuleese, era n’ababuulira n’engeri Yakuwa gye yali azzeemu okusaba kwe. Lebbeeka ab’ewaabwe baamukkiriza agende afumbirwe Isaaka.
Lebbeeka yakkiriza okugenda ne Eriyeza e Kanani n’afumbirwa Isaaka
Naye olowooza Lebbeeka yali ayagala okufumbirwa Isaaka?
Olw’okuba Lebbeeka yakola Yakuwa kye yali ayagala, Yakuwa yamuwa emikisa. Y’omu ku abo abali mu lunyiriri omwava Yesu. Naawe bw’onooba nga Lebbeeka n’okola ebintu ebisanyusa Yakuwa, Yakuwa ajja kukuwa emikisa.


text:
BAMBEGA ba KCCA abassibwa ku nguudo z’omu Kampala bakutte abavubuka ababadde babba ebitaala by’oku nguudo ebikozesa amaanyi g’enjuba.
Abaakwatiddwa ye, Akram Kintu ne Eria Ahimbisibwe (mu kifaananyi) nga baabadde batambulira ku bodaboda. Abavubuka bano baasangiddwa nga balinnye ekitaala ku luguudo oluva e Kibuye okudda e Munyonyo.
Baagenze okubakwata nga batandise okukisala. Kintu yagambye nti yatumiddwa omu ku bakozi mu kitongole kya UMEME eyamugambye nti alinnye asumulule ekitaala waggulu akimutwalire akiddaabirize.
N’agamba nti eyamutumye aludde ng’amuwa emirimu gy’okuddaabiriza amasannyalaze nga yabadde agutwala nga mulimu ogumutumiddwa n’agamba nti tamanyi bbeeyi ya kitaala kino.
N’asaba bamusonyiwe kuba kye bamuvunaana takimanyi.
Yasabye bamukkirize abatwale eri eyamutumye kuba amanyi w’atera okubeera era bajja kumusangayo.
BAMBEGA ba KCCA abassibwa ku nguudo z’omu Kampala bakutte abavubuka ababadde babba ebitaala by’oku nguudo ebikozesa amaanyi g’enjuba. Abaakwatiddwa ye, Akram Kintu ne Eria Ahimbisibwe (mu kifaananyi) nga baabadde batambulira ku bodaboda. Abavubuka bano baasangiddwa nga balinnye ekitaala ku luguudo oluva e Kibuye okudda e Munyonyo. Baagenze okubakwata nga batandise okukisala. Kintu yagambye nti yatumiddwa omu ku bakozi mu kitongole kya UMEME eyamugambye nti alinnye asumulule ekitaala waggulu akimutwalire akiddaabirize. N’agamba nti eyamutumye aludde ng’amuwa emirimu gy’okuddaabiriza amasannyalaze nga yabadde agutwala nga mulimu ogumutumiddwa n’agamba nti tamanyi bbeeyi ya kitaala kino. N’asaba bamusonyiwe kuba kye bamuvunaana takimanyi. Yasabye bamukkirize abatwale eri eyamutumye kuba amanyi w’atera okubeera era bajja kumusangayo.


text:
Omwami wange takomawo waka era kati emyezi etaano. READ MORE
02 Jun 2017
NINA emyaka 17 naye nnina omulezi gwe nneegatta naye byannuma era ne bigaana. Wamma kibeera kisiraani?... READ MORE
31 May 2017
Obutabanguko mu maka gaffe bwatandikiriza mpola oluvannyuma lwa mukazi wange okufuna omulimu mu bbanka... READ MORE
31 May 2017
06 Jun 2017
06 Jun 2017
06 Jun 2017
05 Jun 2017
05 Jun 2017
Dr. Innocent Kalamagi Magezi agamba nti omukazi bw’abeera olubuto abasinga obwagazi bwabwe bukendeera nga tayagala kwegatta. Kino kirabika kye kimu ku...
OKUWULIZIGANYA mu kaboozi y’engeri emibiri gy’abaagalana gye gikwataganamu naye kino okukitegeera oba olina okuba ng’omaze ne munno ebbanga eriwera era...
Obuzibu bwatandikiriza mpola oluvannyuma lwa baze okukitegeerako nga bwe yali anfunyisizza olubuto olw’abalongo.
MUKYALA wange buli bwe twegatta agamba nti alumizibwa.
Nze Halimah Rashid 29, ndi mukyala eyeekozesa, mbeera Makindye mu maka ga baze. Nneebaza Katonda olw’okumpa omusajja omuteefu ate antegeera....
Nafuna amawulire nti omwani wange alinayo omukyala omulala naye ne muwakanira kubanga nnali mwesiga naye bwe yakyusa mu nneeyisa, ne ntandika...


text:
Abanyarwenzururu mu e Kasese, babugaanye essanyu olw'Obusinga okuweza emyaka 50 ate n'Omusinga Charles Weasley Mumbere Iramangoma okujaguza amatikkira ge ag'emyaka omusanvu.
Omusinga Mumbere Iremangoma ne mukyala we Agnes Ithungu Asimawe, baayaniriziddwa nnamungi w'omuntu mu kisaawe kya Kasese Booma Grounds.
Geoffrey Sibendere, ssentebe wa disitulikiti y'e Kasese, ategeezezza Omusinga nti, tebakkirizanga kusala mu disitulikiti y'e Kasese kubanga mu kiseera kino, abantu b'e Kasese si kye beetaaga oluvannyuma lw'okuva mu butabanguko.
Yategeezezza nti, waliwo bakansala, abaagenda ewa Pulezidenti Museveni ne bamulimba nti ab'e Kasese baagala disitulikiti okusalibwamu, ekitali kituufu n'agamba nti, bano tebaagala mirembe e Rwenzori.
Ye Bp. Jackson Nzerebende ow'Obulabilizi bwa South Rwenzori n'abalala baakulisizza Omusinga n'Obusinga okuweza emyaka 50 ne bamusaba okubunyweza mu mirembe.
Omusinga Mumbere yennyamidde olw'obutabanguko obubadde e Rwenzori ekyawaliriza poliisi okukuba abaserikale be n'agamba nti wadde ebyo byaliwo akyalina enkolagana ne Gavumenti era n'agisaba okussaawo akakiiko okunoonyereza ku butabanguko buno.
Minisita w'ebyobulambuzi era nga ye yakiikiridde Gavumenti, Ephraim Kamuntu yasomye obubaka bwa Pulezidenti n'asaba Omusinga okutwala emirembe ng'ekintu ekisookerwako mu buli kimu.
Omusinga Charles Weasley Mumbere Iremangoma, ye Omusinga owookubiri mu Businga bwa Rwenzururu okuva mu 1966 nga eyasooka ye Isia Mukirania eyabutandikawo mu 1950 nga yeekutula ku Bukama bwa Toro.


text:
OMUDUUMIZI wa poliisi mu ggwanga Gen. Kale Kayihura alaze obutali bumativu olw’engeri ebyokwerinda n’okulwanyisa obumenyi bw’amateeka gye bikwatiddwaamu mu Afrika n’agamba nti kino kye kiuvuddeko obumenyi bw’amateeka okweyongera.
Gen. Kayihura eyabadde ku Lake View Hotel e Mbarara ku Lwokuna yagambye nti “ twetaaga okwongera amaanyi mu kulwanyisa obumenyi bw’amateeka kuba buli olukya bukyuka olwa tekinologiya ayongera okukula nga abalwanyisa obumenyi bw’amateeka balina okutendekebwa mu ngeri ey’enjawulo”.
Yabadde asisinkanye omuduumizi wa poliisi y’e Rwanda, Emmanuel Gasana n’amutegeeza nti bagezezzaako okulaba ng’abamenyi b’amateeka tebeeyambisa ggwanga lyabwe era ng’abeera azizza omusango bamuzzaayo gy’aguddizza n’avunaanibwa.
Gasana yasiimye enkolagana gye balina ne Uganda n’agamba nti eyambye okunyweza omukago wakati w’ebitongole byokwerinda ku njuyi zombi.


text:
Bukedde Home Page - uganda news. Abanoonya | RSS | Advertise | Tweyungeko | By’ogamba | Etterekero | BOOK ADVERT.
Weewandise okufuna. akatabo kaffe. Loading. Omuko Ogusooka amawulire Ebyemizannyo ssenga Ebyempeereza kasalabecca Emboozi Ono ye kampala Bukedde Ku Ssande Tambulano’mulembe AsiikaObulamu Ebyobulimi Agafa ku bidduka Suppliments Our Products Blogs Cartoon ePaper Life Style job/Tenders.
Bye Tukola. new vision. Bukedde. Etop. Ag’eggwanga Agawanonawali buganda Bugwanjuba Busoga Ebbaluwa Ebirowoozo Eby’abaana Masaka Mityana/mubende Mukono/ Kayunga Abawandiisi bo Ag’omu byalo Akadirisa Bapulofeesono ba uganda Ffirimbi Abanoonya Agafa mu FIDA Buuza ssenga Ebbaluwa ya ssenga Ebirooto Ebituuse Ekitontome Emboozi Z'omu Kisenge Okubuulirira Abalenzi Akatabo Ak’ Enjawulo Emirimu Tenda Agafa Ku Bidduka Asiika Obulamu Bukedde Ku Ssande Ddwaddwaddwa Ebyafaayo Ekisiibo/Ebyobusiraamu Jjajja w'Abaana Kalondoozi Katayira Mzee Zedde Nnaamwatulira Omuwummuze Tunuulira Central Kawempe Lubaga Makindye
Server IP of bukedde.co.ug: 119.82.71.117
(hosted by Broadband ISP, India)
Domain extension: .ug (list top sites in Uganda)
Sponsored link
site visit date: 2012-11-28 01:52:34
bukedde.co.ug site information


text:
Sitaani Abeera Wa?
Bayibuli ky’egamba
Sitaani kitonde kya mwoyo era talabika. Kyokka, tali mu Ggeyeena ng’abonyaabonya abantu ababi mu muliro ogutazikira ng’ekifaananyi ekiri mu kitundu kino bwe kiraga.
“Olutalo mu ggulu”
Okumala ekiseera, Sitaani Omulyolyomi yatambulanga buli wamu era yagendanga ne mu ggulu eri Katonda ng’ali wamu ne bamalayika abalala abeesigwa. (Yobu 1:6) Naye Bayibuli yali yalagula nti wandibaddewo “olutalo mu ggulu” era nti Sitaani yandigobeddwa mu ggulu ‘n’asuulibwa wano ku nsi.’ (Okubikkulirwa 12:7-9) Obunnabbi obuli mu Bayibuli n’ebyo ebizze bibaawo ku nsi biraga nti olutalo olwo lwamala dda okubaawo. Kati Sitaani ali wano ku nsi.
Ekyo kitegeeza nti Sitaani alina ekifo eky’enjawulo ky’abeeramu wano ku nsi? Bayibuli egamba nti ekibuga Perugamo eky’edda ‘entebe ya Sitaani gye yali’ era nti ‘Sitaani gye yali abeera.’ (Okubikkulirwa 2:13) Kyokka, ebigambo ebyo biraga nti ekibuga ekyo kyali kijjuddemu ebikolwa eby’okusinza Staani. Bayibuli egamba nti Sitaani afuga “obwakabaka bwonna obw’omu nsi.” N’olwekyo tabeera mu kifo kimu kyokka, wabula atambula buli wamu ku nsi.


text:
Bw’Oba Olina Obulwadde Obutawona, Bayibuli Esobola Okukuyamba?
Bayibuli ky’egamba
Yee. Katonda afaayo ku baweereza be abalwadde. Ng’eyogera ku muweereza wa Katonda omwesigwa, Bayibuli egamba nti: “
Yakuwa anaamulabiriranga ng’ali ku ndiri.” (Zabbuli 41:3) Bw’oba olina obulwadde obutawona, amagezi gano gasobola okukuyamba:
Saba Katonda akuwe amaanyi okuguma. Osobola okufuna “
emirembe gya Katonda egisingira ewala okutegeera kwonna.” Ekyo kisobola okukuyamba obuteeraliikirira kisukkiridde era kisobola okukuyamba okuguma.
—Abafiripi 4:6, 7.
Ba n’endowooza ennuŋŋamu. Bayibuli egamba nti: “
Omutima omusanyufu ddagala ddungi, naye omwoyo omwennyamivu gunafuya omubiri.” (Engero 17:22) Yiga okusaagasaagako, kubanga ekyo kiyinza okuwewula ku kizibu ky’olina era kisobola okukuyamba okuba n’obulamu obulungiko.
Weesige ebisuubizo bya Katonda. Okuba n’essuubi erinywevu kisobola okukuyamba okuba omusanyufu wadde ng’olina obulwadde obutawona. (Abaruumi 12:12) Bayibuli esuubiza nti ekiseera kijja kutuuka nga mu nsi temukyali muntu agamba nti: “
Ndi mulwadde.” (Isaaya 33:24) Mu kiseera ekyo Katonda ajja kumalawo endwadde zonna ezitawona eziremye bannassaayansi okumalawo. Ng’ekyokulabirako, Katonda ajja kuggyawo okukaddiwa. Bayibuli egamba nti: “
Omubiri ggwe ka gudde buggya okusinga bwe gwali ng’akyali muvubuka; era k’abe n’amaanyi nga bwe yali mu buvubuka.”
—Yobu 33:25.
Weetegereze: Wadde nga bakimanyi nti Katonda ayamba abo abalina obulwadde obutawona, Abajulirwa ba Yakuwa bwe balwala, bagenda mu malwaliro okufuna obujjanjabi. (Makko 2:17) Kyokka Abajulirwa ba Yakuwa tebalina bujjanjabi bwe bakubiriza bantu kufuna; bakimanyi nti buli muntu asaanidde okwesalirawo ku lulwe obujjanjabi bw’ayagala.


text:
Obulamu Bulina Kigendererwa Ki?
Bayibuli ky’egamba
Ekibuuzo ekikwata ku kigendererwa ky’obulamu kiyinza okubuuzibwa mu ngeri ezitali zimu, gamba nga, Lwaki twatondebwa? oba Obulamu bwange bulina ekigendererwa? Bayibuli eraga nti ekigendererwa ky’obulamu bwaffe kwe kufuba okuba n’enkolagana ennungi ne Katonda. Lowooza ku nsonga zino Bayibuli z’eyogerako.
Katonda ye yatutonda. Bayibuli egamba nti: “[Katonda] ye yatutonda, si ffe twetonda.”
—Zabbuli 100:3; Okubikkulirwa 4:11.
Katonda yalina ekigendererwa okutonda ebintu byonna nga naffe mw’otutwalidde.
—Isaaya 45:18.
Katonda yatutonda nga ‘tulina obwetaavu obw’eby’omwoyo,’ era nga buno buzingiramu okumanya ekigendererwa ky’obulamu. (Matayo 5:3) Ayagala tukole ku bwetaavu obwo.
—Zabbuli 145:16.
Tukola ku bwetaavu bwaffe obw’eby’omwoyo nga tufuba okuba n’enkolagana ennungi ne Katonda. Wadde nga bangi bayinza okulowooza nti tekisoboka kubeera mikwano gya Katonda, Bayibuli etukubiriza nti: “Musemberere Katonda naye anaabasemberera.”
—Yakobo 4:8; 2:23.
Okusobola okubeera mikwano gya Katonda, tulina okutuukana n’ekigendererwa kye eky’okututonda. Bayibuli etubuulira ekigendererwa ekyo mu Omubuulizi 12:13, awagamba nti: “Tyanga Katonda ow’amazima era okwatenga ebiragiro bye, kubanga ekyo omuntu ky’ateekeddwa okukola.”
Mu biseera eby’omu maaso tujja kutegeera mu bujjuvu ekigendererwa kya Katonda bw’anaggyawo okubonaabona, n’awa mikwano gye abamusinza obulamu obutaggwaawo.
—Zabbuli 37:10, 11.
Yiga Ebisingawo
Saba Okuyigirizibwa Bayibuli ku Bwereere
Lwaki Kikulu Okuyiga Bayibuli?
Bayibuli eyambye abantu bangi nnyo okwetooloola ensi yonna okufuna eby’okuddamu mu bibuuzo bye beebuuza. Naawe wandyagadde okumanya Bayibuli ky’eyigiriza?
AMAWULIRE AMALUNGI OKUVA ERI KATONDA!
Ekigendererwa kya Katonda eri Ensi Kye Kiruwa?
Bayibuli ennyonnyola ensonga lwaki Katonsa yatonda ensi, okubonaabona kunaakoma ddi, era ensi eneebeera etya mu biseera eby’omu maaso awamu naabo abanaagibeerako.
Kiki Ddala Bayibuli Ky'Eyigiriza


text:
KKAMPUNI ya Vision Group efulumya Bukedde, ekwataganye ne bbanka ya DFCU, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda omwaka gwa 2016.
Abanaavuganya mu mpaka zino mujja kutuweereza amannya gaabwe ku omulimiasinga@newvision.co.ug oba 0752628931 tubatuukirire tubawandiikeko buli Mmande.
EDWARD SSERINNYA leero alaze engeri Muky. Faith Tumwebaze, omulimi w’emiyembe n’ebibala ebirala e Mityana gy’agifunamu n’okuddiza ekitundu.
BW’OTUUKA e Mityana ne bw’obuuza ayonka amanyi ffaamu ya Tumwebaze Fruit Farm kwe balima ebibala naddala emiyembe.
Ffaamu eno esangibwa ku kyalo Bbuye mu munisipaali y’e Mityana era bw’otuuka wali ebikolo by’emiyembe okuli emiyembe eminene bye bikwaniriza.
Eddukanyizibwa Muky. Faith Tumwebaze ne bba Capt. Moses Tumwebaze, etudde ku bugazi bwa yiika ssatu n’ekitundu.
Ffaamu yatandika mu 2004, mu kiseera ekyo Muky. Tumwebaze yali musomesa ku ssomero lya Royal Giants Mityana, n’asalawo okuva mu busomesa amaanyi n’agassa mu bulimi.
Agamba nti yatandika n’ebikolo by’emiyembe 10 kwe yagatta ebibala ebirala.
ENNYINGIZA
Mu kiseera kino ffaamu eriko emiyembe 270, nga buli kikolo ky’omuyembe mu sizoni kivaako emitwalo 15 omwaka gubaamu sizoni bbiri gy’emitwalo 30.
Kino kitegeeza mu bikolo 270 nfunamu obukadde 81 omwaka. Buli muyembe omwaka gukozesa emitwalo 5 okwebezaawo ekitegeeza nti 13,500,000/- zidda mu miyembe, 67,500,000/- zisigalawo ng’amagoba okuva mu miyembe buli mwaka.
Ssente ze nnyingiza ze zikola ku kusomesa abaana n’okukola ku byetaago by’omu maka.
Wabula waliwo ssente endala ze nnyingiza okuva mu ndokwa n’ebintu ebirala ku ffaamu ze sitaddeeko wano ku miyembe, kubanga okulima emiyembe gwe mulimu gwange omukulu.
Eddagala ndikola mu muddo ne nfuuyira emiyembe
OBUYIIYA
Bwe twatandika okulima ebibala, twasalawo okutandika okuyunga ebibala nga tumaze okufuna emiti we tuyinza okusala obutabi obuyunga.
Tetwakoma awo ku ffaamu tukola amasannyalaze okuva mu kazambi w’abantu n’ebisolo nga gano okusinga tugakozesa mu kufumba, tukola eddagala eritta obuwuka okuva mu birime n’obusa bw’obumyu lye tukozesa okufuuyira ebibala n’ebirala.
Ffaamu yaffe eri ku bugazi bwa yiika ssatu n’ekitundu nga kuno kuliko emiyembe 270 nga ye bizinensi enkulu.
Kuliko amapeera, bbeedi y’emiyembe n’ebibala ebirala, ente ez’amata, obumyu 100, enkoko, grapes n’ebirala.
Ettaka lino buli mwaka tulikozesa ne tufunamu obukadde obusoba mu 80 nga kuliko n’abakozi, naye ogenda okubala nga waakiri tusobola okufi ssaako obukadde 50.
ENNIMA EY’OMULEMBE
Ku ffaamu tukozesa ebigimusa bya nnakavundira okusinga okuggyako n’okukozesa obusa, tetutera kugula bigimusa bizungu.
Tufukirira ebirime mu biseera eby’omusana okulaba nga tebikosebwa nnyo.
FFaamu yaffe kumpi kati yafuuka ssomero eri abantu ku kitundu n’okuva mu bitundu ebirala, abantu bangi n’ebibiina by’ablimi gattako ebibiina by’obwannakyewa bajja wano okufuna amagezi ne tusomesa ate naffe tutambula ku ffaamu za bakasitoma baffe ne tubayambako okuyiga ku nnima ey’omulembe okwo gattako okubaguza endokwa ennungi ate ebika bye nnyini bye baba beetaaze omuntu n’agenda akola naye n’afunamu.
OKUGATTAKO OMUTINDO
Kati tukamula omubisi okuva mu bibala era abantu bagugula, tulina essuubi okwongera okukikola, tukola ne Yogati okuva mu mata amatonotono ge tufuna ku ffaamu okwo gattako okutunda ebibala nga tubipaakinze mu ngeri ya saladi.
Okuva ku baze Capt. Moses Tumwebaze okutuuka ku baana bonna beenyigira mu ffaamu, newankubadde nga nze nsinga okubeerawo obudde obusinga.
Naye abaana mu luwummula kumpi nze sirina kye nkola ate bbo bakola n’ebintu ebirala nga yogati n’omubisi nga be babitunda.
Kuno kwe kuva ssente ze batwala ku ssomero, asinga okukola y’afuna ssente ennyingi.
Kino kimpa essuubi nti ne bwe mba nga siriiwo abaana bano basobola okutambuza ffaamu eno, ate nabo bagiraba nti mwe muva ssente ze tukozesa awaka ne fi izi zaabwe.
OKUKUUMA OBUTONDE
Ekisooka ebibala bye tulima bya miti, kitegeeza nti tusimba miti ate ng’emiti gimanyiddwa gye gimu ku biyamba okukuuma obutonde bw’ensi.
Ekirala ku ffaamu eddagala lye tukozesa okufuuyira tulikola mu musulo, vvu, kaamulali n’ebirala eby’obutonde noolwekyo teririna we likoseza muntu.
Ku buli kinnya kya muti tusimako akabaafu okulaba ng’ettaka mukoka talitwala wabula okunywerera ku muti ne gunywa bulungi amazzi ate buno buyambako ne mu biseera by’ekyeya.
Ebibala byetunda byokka, mu kusooka nga tebannatumanya nnyo twabitwalanga Kampala, wabula mu kiseera kino abantu bajja ne babigula awaka nga buli muyembe tegukka wansi wa 500/-.
Wabula waliwo akatale akalala ye ffe ab’awaka, nga bwe tuzza mu ssente emiyembe gye tulya n’ebirala ffe tufuuka akatale akasookerwako kubanga ssente ezo ate tuzitereka naffe ne tufunamu.
Ekizibu ekisinga okutuuka ku bibala oluusi kisukka ku bumanyi bw’omuntu wabula Katonda y’akireeta, okugeza enkuba erimu omuzira, kibuyaga okuwogola amatabi okuba emiyembe n’ebirala.
Naye ffaamu erina ensawo ey’obwerende ebaako okuyambako ku bigwa tebiraze ssinga ddala kibaawo nga kyetaaga okuteekamu ssente kikolweko mangu, naye nga tetutera kubifuna.
TEKINOLOGIYA
Tekinologiya gwe tukozesa ennyo ku ffaamu okuggyako ebbomba ey’amafuta efuuyira emiyembe okuva wansi okutuuka waggulu ne bwe giba nga mikulu okuggyako n’entambuza y’amazzi ku ffaamu nga tuyita mu mpiira n’obuuma obufukirira ng’ate amazzi tugasimye ku lukalu.
Olw’okuba nga ku ffaamu tusinga kukungula bibala, kale tewali nnyo bintu biba byetaaga kutereka, olukungula nga babitwala era ekikulu kye tukola wano kwe kulaba nga tukuuma obuyonjo ku bintu ebikunguddwa kasitoma agende okukitwala nga tekigenda kuleeta bulabe ku muntu agenda okukirya.
OKUKUUMA EBITABO
Ekimu ku binnyamba okumanya oba nkola amagoba oba sikola kwe kubala ebitabo, era kino nkikola buli luvannyuma lwa sizoni. Ku ffaamu nninako lisiiti ez’enjawulo, waliwo ze ngabira abantu ababa bazze okusoma, abagula emiyembe gyennyini mu kkaasi ate abaguze ku bbanja nabo mbawa yinvoyisi okwo gattako liisiti z’abagula endokwa zonna za njawulo, kinnyamba okubala obulungi ebitabo n’okumanya ssente ezaava mu buli kintu, ne sizitabula.
Ngenda mu misomo egy’enjawulo okufuna amagezi ku nnina n’okulunda eby’omulembe, kyokka ng’enda e Kenya wamu ne Yisirayiri okufuna amagezi n’okulaba ku bika by’ebibala eby’omulembe kuba mbeera n’ebbaluwa enzikiriza okubireeta wano era mbireeta.
Ffaamu yaffe erina erinnya ku kyalo ne mu butale kuba bwe tuba n’ebintu ebigenda mu katale tubituusa mu budde, tusasula bulungi abakozi n’emisolo emirala.
Kyokka olumu ssente bwe zigaana tugenda mu bbanka, emirundi mingi nga neewola mu bbanka naye okufuna looni tekiyinza kuntwalira nnaku ssatu kubanga bakimanyi nti tujja tusasula.


text:
ABAYIZI 640,860 abaatudde ebigezo bya PLE ne bazadde baabwe beesunga ebyava mu bigezo byabwe, ebisuubirwa okufulumizibwa obutasukka January 17, 2017.
Bino by’ebigezo bya PLE, Minisita w’ebyenjigiriza, Janet Kataha Museveni n’akulira UNEB omupya Daniel Nokrach Odongo bye bagenda okusooka okufulumya bukya balondebwa mu bifo byabwe.
Janet Museveni yalondeddwa okudda mu bigere bya Maj. Jessica Rose Epel Alupo mu nkyukakyuka Pulezidenti Museveni ze yakoze mu Gavumenti mu June wa 2016 ate Odongo yasikidde Matthew Bukenya eyawummudde mu April wa 2016.
Omwogezi wa UNEB, Hamis Kaheru yategeezezza Bukedde eggulo nti ekiruubirirwa kyabwe, kwe kufulumya ebyava mu PLE nga wiiki eyookubiri eya January tennaggwaako.
Kaheru yawakanyizza ebigambibwa nti ebyava mu PLE bigenda kufulumizibwa ku Lwokubiri olujja nga January 10 n’ategeeza nti UNEB tennasalawo ku lunaku kubanga olunaku olw’okufulumya ebigezo lusalibwawo ng’abakulira UNEB basoose kusisinkana Minisita w’ebyenjigiriza.
Wabula ensonda mu UNEB zaategeezezza nti ebigezo bya PLE byakufulumizibwa obutasukka January 17 kisobozese amasomero aga siniya okusunsulamu abayizi abagenda mu SI basobole okutandikira wamu n’ab’ebibiina ebirala nga February 6, 2017.
Kaheru yategeezezza nti mu kiseera kino, abakugu ba UNEB bali mu kusengeka n’okuteekateeka ebyava mu bigezo mu kompyuta za UNEB okusinziira ng’abayizi bwe baayise ebigezo.
Abayizi 640,860 abeesunga ebyava mu bigezo byabwe, baatudde PLE nga November 2 ne 3, 2016 ng’ebigezo baabituulidde mu masomero 12,391 okwetooloola Uganda yonna. Bano basinze obungi ku abayizi 621,401 abaatuula PLE mu November 2015.
Abayizi 488,323 ku bayizi 640,860 abaatudde PLE b’amasomero aga UPE gavumenti b’esasulira fiizi ate abayizi 152,537 b’amasomero ag’obwannannyini.
Ku bayizi 640,860 abaatuula PLE, abasinga baabadde bawala nga baabadde 329,349 ate abasigadde 311,511 balenzi, wabula ensonda mu baagolodde ebigezo bya UNEB zaategeezezza nti abalenzi baasinze abawala okuyitira waggulu mu ddaala erisooka n’eryokubiri.
Ensonda mu UNEB zaategeezezza nti abayizi baasinze kuyita ssomo erya SST ne baddako Olungereza ne Ssaayansi. Okufaananako ng’emyaka egiyise, Okubala bangi tebaakuyise.


text:
OMUYIMBI Desire Luzinda ow’ekitone bimusobedde! Ng’akyalwana okutereeza erinnya lye oluvannyuma lwa muganzi we Omunigeria Franklin Emuobor Ebenhron okusaasaanya obutambi obwanika obwereere bwe ku mikutu gya yintanenti ssaako abamubanja abaali bamusuza ku nsiko, Desire azzeemu okufuna obuzibu obumutuusizza okusenguka buli kiro n’okukyusa mmotoka mw’atambulira ng’ebikooyi.
Wadde ng’ensonga entuufu emutuusizza mu mbeera eno tennategeerekeka, abamuli ku lusegere bakitadde ku basajja bacanga kyokka ye Desire agamba nti kino akikola lwa nsonga za byakwerinda bye.
Desire e Naalya mu Estate amazeeyo emyaka nga musanvu mu nnyumba egambibwa okuba nti yagigula.
Gano ge gamanyiddwa ng’amaka ge kyokka waliwo abatugambye nti ennyumba eno takyagisulamu.
Alina amaka amalala mu Kapeera Zooni e Kyaliwajjala okumpi n’e Kira gy’atera okusula.
Oluusi asula Makerere ku Makerere Flats (wano we yakulira) ate olulala abuyiwa Buziga (eno kigambibwa nti alinayo mikwano gye).
Desire Luzinda bwe yatuukiriddwa ku ssimu ng’abuuzibwa ku nsonga eno, yasoose kubuuza nti, ‘‘okukyusa ebifo gy’ensula kibakwatirako wa era kirimu kabi ki?
Abantu be bansalirawo gye nnina okusula oba nnina kusooka kubategeeza?” Wabula oluvannyuma yagambye nti kino akikola lwa nsonga za byakwerinda kyokka yagaanye okubaako ekiwanvu kyayogera ku nsonga eno.
Omu ku mikwano gya Desire ataayagadde kumwatuukiriza mannya, embeera eno yagitadde ku basajja abazze bamwegwanyiza ng’agamba nti waliwo abamububira nga tebaagala kumulaba na basajja balala ng’ate abamu balina abakyala abayinza okumutuusaako obulabe.
Ate omu ku baliraanwa be e Kyaliwajjala yatugambye nti, ‘‘embeera z’omuyimbi waffe ‘Maama Kitone’ manya Desire Luzinda naffe tetuzitegeera. Ekyewuunyisa omukyala ono mmotoka azikyusa nga bikooyi. Leero bw’omulaba mu Benz enkya abeera Mark X olulala waliwo abamukomyawo.
Ate olumu mmotoka gy’omulabamu ng’afuluma mu kudda omulaba mu ndala n’oluusi omwekanga alinnya madaala ayambuka ne gwazze naye. Lw’asiibyewo tafuluma nnyumba okutuusa ekiro ng’agenda okulya obulamu oba okuyimba mu bivvulu.
Waliwo n’eyatugambye nti Desire okusenguka e Naalya (mu maka mwe yali abeera ne muganzi we Omunigeria) bwe yakikoze olw’ebizibu ebibadde bimuzimbyeko akayumba n’asalawo okugipangisa afunemu ssente okusasula amabanja nga bwe yeetereeza.
Guno si gwe mulundi gwa Desire ogusoose okulaajana ku byokwerinda bye, azze afuna ebizibu kyokka ebisinga ku bino nga byekuusa ku nsonga z’abasajja ekireetedde abamu ku bawagizi be okulowooza nti ne ku mulundi guno zandiba ensonga z’abasajja ze zimutadde ku bunkenke.
Ebizibu Desire by’azze ayitamu l Ng’oggyeko okwanika obwereere bwe ku mikutu gya yintanenti, mu November wa 2014, Desire azze ayita mu bizibu ebiweerako.
Mu May wa 2012, yatwalibwa mu ddwaaliro e Nsambya ng’ataawa nga kigambibwa nti yali akubiddwa abazigu n’okutuusa kati abatannamanyika. Byali ku luguudo lwa Northern by Pass ng’adda mu maka ge e Naalya.
Yagamba nti baasooka kumuweereza bubaka bumutiisatiisa n’abiyita eby’okusaaga. Gye byaggweera ng’abantu babiyingizzaamu eby’okucanga abasajja.
- Bawannyondo ba kkooti aba T/A Muteesasira Associates nga bakolera ku biragiro by’omusuubuzi Peter .G. Mugwanya baamukwata lwa bbanja lya bukadde 15 ze yamwewolako wabula n’alemererwa okuzimusasula mu bbanga lye baategeeragana.
- Mu February wa 2015, poliisi yamukwatira ku kisaawe ky’ennyonyi e Ntebe ng’ava okuyimba e Congo - Brazaville nga kigambibwa nti baali bamunoonyerezaako ku misango okuli okukozesa olukujjukujju okuggya ssente obukadde 24 ku musomesa wa Yunivasite ya Cavendish n’okuyamba eyali mugazi we Franklin Emuobor okufuna pasipooti mu bukyamu. Kyokka Desire yategeeza nti bino byonna gwali mupango gwa muganzi we Omunigeria ng’ayagala okumulumya.
- Abasajja abazze boogerwako mu bulamu bwa Desire
- Ng’oggyeko Franklin Emuobor Ebenhron agamba nti Desire yali amutwala nga mukyala we olw’okumala emyaka egisukka mu ena nga baagalana, Desire azze ayogerwako okubeera n’enkolagana ey’enjawulo n’abasajja abalala abamu ne batuuka n’okukaayanira muwala we.
- John Kaddu: Ono Desire agamba ye taata w’omwana we Michelle. Y’omu ku basajja be yasooka okubeera nabo mu mukwano.
- Juma Seiko: Ng’oggyeko okwewaana nga bwe yaliko muganzi wa Desire, Seiko amaze ebbanga ng’abanja Desire omwana omuwala ng’agamba nti ye taata we.
- Jack Pemba: Y’omu ku bavubuka abamanyiddwa okulya obulamu mu Kampala. Wadde nga waliwo ebigambibwa nti alina enkolagana ey’enjawulo ne Desire, bwe yabuuziddwa ku nkolagana ye ne Pemba, Desire yagambye nti ono mukwano gwe.
- Hajji Naser Sebaggala: Newankubadde birudde nga biyitihhana nti n’ono alina enkolagana ey’enjawulo ne Desire, gye buvuddeko Ssebagala yategeeza nga Desire bwali mukwano gwe era amutwala nga muwala we.
- Kenni: Ono yali akola mu kkampuni ya MTN era kigambibwa y’omu ku basooka okubeera mu mukwano ne Desire. Ku lukalala kuliko n’omukungu wa Villa omu. Eby’embaga gye yalangirira Mu June wa 2015, Desire yategeeza nga bwe yali afunye omulenzi ng’ateekateeka kumukuba mbaga amuwonye laavu y’amakuuli. Omukolo guno baali bagusuubira kubeerawo mu December wa 2015.
Bwe yabuuziddwa ekyagaana omukolo guno okubaawo n’amannya g’omusajja yazzeemu nti baagwongezaayo olw’ensonga zaataayogedde ate n’erinnya ly’omusajja talyogera ng’agamba nti yeekengera abantu abatamwagaliza okubatabula ng’ate agyesunga asirise abantu abazze bamwogerera.


text:
BYA EMMANUEL BALUKUSA NE DONALD KIIRYA
ABALWADDE mu dwaliro lya Bugembe health center iv mu Bugembe tawuni kanso mu disitulikiti ye Jinja bakaaba olwobukyafu obuyitiridde mu ddwaliro lino.
Abalwadde bategezeza nga bwe batakyayagala ku ddukira mu dwaliro lino kubanga babera bagenze kufuna bujanjabi wabula babukayo nabirwadde ebiva ku bukyafu era nga kati basobeddwa eka nemukibira.
Abalwadde bategezeza ng'abasawo n'abakulira eddwaliro lino bwe bafuddeyo enyo kukyokukuma waadi ezijanjabirwamu nga nyonjo wabula ate wa bweru webizimbe nolujja bwe bikyabalemye okutereza era nga bwotuka kuddwaliro lino ensiiko yekwaniliza.
Eddwaliro lijanjaba abalwadde abawerera ddala 250 buli lunaku era nga bava mu bitundu okuli ;Busedde,Mpambwa,Kakira Mafubira,Magamaga,Kagoma, Iganga,Bugembe n'ebilala.


text:
Tuyinza Tutya Okulaga nti Twagala Yakuwa?
“Ffe tulina okwagala kubanga ye yasooka okutwagala.”—1 YOK. 4:19.
ENNYIMBA: 56, 138
1, 2. Katonda yatuyamba atya okumanya engeri gye tuyinza okukyolekamu nti tumwagala?
ENGERI esingayo obulungi taata gy’ayinza okuyigirizaamu abaana be kwe kubateerawo ekyokulabirako. Omutume Yokaana yawandiika nti: “Tulina okwagala kubanga [Katonda] ye yasooka okutwagala.” (1 Yok. 4:19) Mu butuufu, Yakuwa atuteereddewo ekyokulabirako ekirungi mu kwoleka okwagala era ekyo naffe kisobola okutukubiriza okumwagala.
2 Mu ngeri ki Katonda gye “yasooka okutwagala”? Omutume Pawulo yagamba nti: “Katonda atulaga okwagala kwe, kubanga bwe twali nga tukyali boonoonyi, Kristo n’atufiiririra.” (Bar. 5:8) Bwe yawaayo Omwana we omu yekka nga ssaddaaka ku lw’abantu abamukkiririzaamu, Yakuwa yalaga kye kitegeeza okuba n’okwagala okwa nnamaddala. Oyo aba n’okwagala ng’okwo, aba mugabi era aba n’omwoyo ogw’okwefiiriza. Yakuwa bwe yeefiiriza n’awaayo Omwana we, yatusobozesa okumusemberera era yatuyamba n’okumanya engeri naffe gye tuyinza okukyolekamu nti tumwagala.—1 Yok. 4:10.
3, 4. Tukiraga tutya nti twagala Katonda?
3 Okwagala ye ngeri ya Yakuwa esingayo obukulu. N’olwekyo, tekyewuunyisa nti Yesu bwe yali ayogera ku tteeka erisingayo obukulu yagamba nti: “Oteekwa okwagala Yakuwa Katonda wo n’omutima gwo gwonna, n’obulamu bwo bwonna, n’amagezi go gonna, n’amaanyi go gonna.” (Mak. 12:30) Okusinziira ku bigambo bya Yesu ebyo, Katonda ayagala tumwagale n’omutima gwaffe gwonna. Singa tetumwagala na mutima gwaffe gwonna, tetusobola kusiimibwa mu maaso ge. Kyokka era tulina okwagala Katonda n’obulamu bwaffe bwonna, n’amagezi gaffe gonna, n’amaanyi gaffe gonna. Ekyo kiraga nti okwagala kwe tulina eri Katonda tekulina kukoma ku nneewulira eba mu mutima gwaffe. Tulina n’okukwoleka mu bye tulowooza ne mu bye tukola. Okusinziira ku nnabbi Mikka, ekyo kyennyini Yakuwa ky’ayagala.—Soma Mikka 6:8.
4 Tuyinza tutya okukiraga nti ddala twagala Kitaffe ow’omu ggulu? Tulina okumwagala obuteerekaamu. Nga Yesu bwe yagamba, ebyo bye tukola, enneewulira yaffe, ne bye tulowooza birina okukyoleka nti twagala Katonda. Mu kitundu ekyayita, twalaba engeri Yakuwa gy’akyoleseemu nti ayagala nnyo abaana be. Mu kitundu kino, tugenda kulaba engeri gye tuyinza okukiraga nti twagala Yakuwa era tugenda kulaba n’ebyo ebinaatuyamba okwongera okumwagala.
KIRAGE NTI OSIIMA EBINTU YAKUWA BY’AKUWA
5. Kiki kye tusaanidde okukola olw’ebintu ebirungi byonna Yakuwa by’atukoledde?
5 Bw’oweebwa ekirabo, kiki ky’okola? Kya lwatu nti obaako engeri gy’okiraga nti osiimye ekirabo ekyo. Ate era olw’okuba ekirabo ekyo okitwala nga kya muwendo, ofuba okukikozesa obulungi. Yakobo yagamba nti: “Buli kirabo ekirungi na buli kitone ekituukiridde kiva waggulu era kikka wansi nga kiva eri Kitaawe w’ebyaka ebiri ku ggulu, era ye takyukakyuka ng’ekisiikirize.” (Yak. 1:17) Yakuwa atuwa byonna bye twetaaga okusobola okuba abalamu n’okuba abasanyufu. Ekyo tekyandituleetedde naffe okumwagala?
6. Kiki Abaisiraeri kye baalina okukola okusobola okwongera okufuna emikisa gya Yakuwa?
6 Yakuwa yawa Abaisiraeri ebintu ebirungi bingi. Okumala emyaka mingi Yakuwa yabalabirira mu by’omubiri ne mu by’omwoyo. (Ma. 4:7, 8) Kyokka okusobola okweyongera okufuna emikisa gya Katonda, Abaisiraeri baalina okukwata Amateeka ge, omwali n’eryo eryali likwata ku kuwaayo eri Yakuwa ebibala ebibereberye ebisingayo obulungi. (Kuv. 23:19) Mu kukola batyo, Abaisiraeri bandikiraze nti basiima Yakuwa olw’okwagala kwe yali abalaga n’emikisa gye yali abawa.—Soma Ekyamateeka 8:7-11.
7. Tuyinza tutya okukozesa ebintu byaffe eby’omuwendo okukiraga nti twagala Yakuwa?
7 Ate ffe? Wadde nga leero tetuwaayo ssaddaaka ng’Abaisiraeri bwe baakolanga, tusobola okukiraga nti twagala Katonda nga tumuwa ku bintu byaffe eby’omuwendo. (Nge. 3:9) Ekyo tuyinza kukikola tutya? Engeri emu gye tuyinza okukikolamu kwe kuwaayo ku bintu byaffe okuwagira omulimu gw’Obwakabaka mu kibiina kyaffe ne mu nsi yonna. Bwe tukola tutyo, tuba tukiraga nti twagala Yakuwa, ka kibe nti tulina ebintu bingi oba bitono. (2 Kol. 8:12) Kyokka waliwo n’engeri endala gye tuyinza okukiraga nti twagala Yakuwa.
8, 9. Kakwate ki akali wakati w’okwesiga Yakuwa nti ajja kutuukiriza ebisuubizo bye n’okumwagala? Waayo ekyokulabirako.
8 Yesu yakubiriza abagoberezi be okukulembeza Obwakabaka mu bulamu bwabwe n’okwewala okweraliikirira eby’okulya n’eby’okwambala. Kitaffe ow’omu ggulu asuubiza okutuwa bye twetaaga. (Mat. 6:31-33) Tusobola okukiraga nti twagala Yakuwa nga tumwesiga nti ajja kutuukiriza ekisuubizo kye ekyo, kubanga mu mbeera eya bulijjo bw’oba oyagala omuntu, oba omwesiga. Tetusobola kwagala muntu gwe tuteesiga. (Zab. 143:8) Tusaanidde okwebuuza: ‘Ebiruubirirwa byange n’engeri gye ntambuzaamu obulamu bwange ddala biraga nti njagala Yakuwa? Nkiraga mu bulamu bwange nti nneesiga Yakuwa nti asobola okukola ku byetaago byange?’
9 Ow’oluganda ayitibwa Mike yakiraga nti ddala ayagala Yakuwa era nti amwesiga. Bwe yali ng’akyali muto, Mike yalina ekiruubirirwa eky’okugenda okuweereza mu nsi endala. Ekiseera kyatuuka n’awasa era n’afuna abaana babiri, naye ekiruubirirwa kye ekyo tekyakyuka. Mike n’ab’omu maka ge bwe baasoma ku b’oluganda abatali bamu abaweereza mu nsi awali obwetaavu obusingako, baasalawo okubaako ebintu bye beerekereza. Baatunda ennyumba yaabwe ne batandika okubeera mu muzigo. Ate era Mike yakendeeza ku bizineesi gye yali akola era n’ayiga n’engeri gy’ayinza okugiddukanyaamu ng’ali mu nsi endala ng’akozesa Intaneeti. Mike n’ab’omu maka ge baasobola okugenda okuweereza mu nsi endala awali obwetaavu obusingako era oluvannyuma lw’emyaka ebiri, Mike yagamba nti: “Tukirabye nti ebigambo bya Yesu ebiri mu Matayo 6:33 ddala bituufu.”
FUMIITIRIZA KU BINTU YAKUWA BY’AKUYIGIRIZA
10. Okufaananako Kabaka Dawudi, lwaki kikulu nnyo okufumiitiriza ku bintu bye tuyiga ebikwata ku Yakuwa?
10 Emyaka nga 3,000 emabega, Kabaka Dawudi yakwatibwako nnyo olw’ebyo bye yalaba ng’atunuulidde eggulu. Yawandiika nti: “Eggulu lyogera ekitiibwa kya Katonda: n’ebbanga libuulira emirimu gy’emikono gye.” Ate bwe yafumiitiriza ku magezi ageeyolekera mu Mateeka ga Katonda, yagamba nti: “Etteeka lya Mukama lyatuukirira, erikomyawo emmeeme: okutegeeza kwa Mukama kunywevu, okuwa abasirusiru amagezi.” Dawudi bwe yafumiitiriza ku bintu ebyo, kiki ekyavaamu? Yagamba nti: “Ebigambo eby’omu kamwa kange n’okulowooza okw’omu mutima gwange bisiimibwe mu maaso go, Ai Mukama, olwazi lwange, era omununuzi wange.” Kyeyoleka lwatu nti enkolagana eyali wakati wa Dawudi ne Katonda yeeyongera okunywera.—Zab. 19:1, 7, 14.
11. Okwagala kwe tulina eri Katonda kwanditukubirizza kukozesa tutya okumanya okungi kw’atuyambye okufuna? (Laba ekifaananyi ku lupapula 23.)
11 Leero, tulina ebintu bingi bye tumanyi ebikwata ku bintu Yakuwa bye yatonda n’ebikwata ku kigendererwa kye. Abantu bangi mu nsi bakubirizibwa okufuna obuyigirize obwa waggulu. Naye kyeyolese kaati nti abo abafuna obuyigirize obwa waggulu emirundi mingi okukkiriza kwabwe n’okwagala kwe balina eri Katonda bikendeera. Bayibuli etukubiriza obutanoonya kumanya kwokka, naye era etukubiriza n’okunoonya amagezi n’okutegeera. Ekyo kiraga nti Katonda ayagala tukolere ku kumanya kw’atuwadde era tukukozese n’okuyamba abalala. (Nge. 4:5-7) Katonda “ayagala abantu aba buli ngeri okulokolebwa era bategeerere ddala amazima.” (1 Tim. 2:4) Tusobola okukiraga nti twagala Katonda nga tunyiikira okubuulira abalala amawulire amalungi ag’Obwakabaka n’okubayamba okutegeera ekigendererwa kye eri abantu.—Soma Zabbuli 66:16, 17.
12. Mwannyinaffe omu omuto yakiraga atya nti asiima ebintu eby’omwoyo Yakuwa by’atuwa?
12 N’abaana abato nabo basobola okwoleka okwagala kwe balina eri Yakuwa nga bakiraga nti basiima ebintu eby’omwoyo by’atuwa. Shannon agamba nti bwe yali wa myaka 11, ye ne muganda we ow’emyaka 10 baagenda ku lukuŋŋaana lwa disitulikiti ne bazadde baabwe. Mu kitundu ekimu eky’olukuŋŋaana, abaana bonna baasabibwa okutuula mu kifo eky’enjawulo. Shannon agamba nti wadde nga yawulira ng’atiddemu, yagenda n’atuula mu kifo ekyo. Yeewuunya nnyo bwe yalaba nga buli mwana bamukwasa akatabo akaalina omutwe Questions Young People Ask—Answers That Work. Ekyo kyakwata kitya ku Shannon? Agamba nti: “Ku olwo nnakakasa nti Yakuwa wa ddala era nti anjagala nnyo.” Agattako nti: “Nga tuli basanyufu nnyo okuba nti Yakuwa Katonda waffe atuwa ebirabo ng’ebyo ebirungi ennyo!”
KKIRIZA OKUWABULWA N’OKUKANGAVVULA KATONDA KW’AKUWA
13, 14. Engeri gye tweyisaamu nga Yakuwa atuwabudde eraga ki ku kwagala kwe tulina gy’ali?
13 Bayibuli egamba nti: “Abo Yakuwa b’ayagala abanenya, nga taata bw’anenya omwana amusanyusa.” (Nge. 3:12, NW) Bwe tukolera ku kukangavvula Yakuwa kw’atuwa, era ne tukkiriza okukangavvula okwo okututendeka, kituyamba okukola ekituufu n’okuba mu mirembe. Kyo kituufu nti, “okukangavvula kwonna okw’omu kiseera kino tekulabika nga kwa ssanyu, wabula kwa nnaku.” (Beb. 12:11) Naye tusaanidde kweyisa tutya nga Yakuwa atukangavvudde? Bwe tuba nga ddala twagala Yakuwa, tetujja kunyiiga ng’atukangavvudde. Mu kifo ky’ekyo, tujja kukkiriza okukangavvula okwo, wadde ng’ekyo oluusi kiyinza obutatwanguyira.
14 Mu kiseera kya Malaki, Abayudaaya bangi Katonda bwe yabawabulanga, baagaananga okumuwuliriza. Baali bamanyi etteeka lya Katonda erikwata ku kuwaayo ssaddaaka naye ne bagaana okulikolerako, ekyaviirako Yakuwa okubanenya. (Soma Malaki 1:12, 13.) Lwaki kye baali bakola kyali kibi nnyo? Lowooza ku bigambo bino Yakuwa bye yabagamba: “Ndiweereza ku mmwe ekikolimo ekyo, era ndikolimira emikisa gyammwe: weewaawo, mmaze okugikolimira, kubanga [ekiragiro kyange] temukissa ku mwoyo.” (Mal. 2:1, 2) Tewali kubuusabuusa nti bwe tugaana okukolera ku kuwabula Yakuwa kw’atuwa, kivaamu emitawaana mingi.
15. Tuyinza tutya okwewala okwefaananyiriza abantu b’omu nsi eno embi?
15 Mu nsi eno ejjudde abantu ab’amalala era abeerowoozaako bokka, abantu abasinga obungi tebaagala kuwabulwa wadde okunenyezebwa. N’abo abakkiriza okuwabulwa oba okukangavvulwa emirundi mingi bakikola beemulugunya. Naye Abakristaayo bakubirizibwa ‘okulekera awo okwefaananyiriza enteekateeka eno ey’ebintu.’ Balina okumanya ekyo “Katonda ky’ayagala.” (Bar. 12:2) Okuyitira mu kibiina kye, Yakuwa atuwa obulagirizi ku bintu, gamba ng’engeri y’okukolaganamu n’abo be tutafaanaganya nabo kikula, ku mikwano, ne ku by’okwesanyusaamu. Bwe tukkiriza obulagirizi ng’obwo era ne tubukolerako, tuba tukiraga nti ddala tusiima Yakuwa era nti tumwagala n’omutima gwaffe gwonna.—Yok. 14:31; Bar. 6:17.
WEESIGE YAKUWA NTI AJJA KUKUYAMBA ERA NTI AJJA KUKUKUUMA
16, 17. (a) Lwaki tusaanidde okumanya endowooza ya Yakuwa nga tulina kye tusalawo? (b) Abaisiraeri baakiraga batya nti baali tebaagala Yakuwa era nti baali tebamwesiga?
16 Abaana abato bwe balaba akabi, baddukira eri bazadde baabwe basobole okubayamba n’okubawa obukuumi. N’abantu abakulu oluusi nabo beebuuza ku bazadde baabwe. Wadde nga basobola okwesalirawo, bakimanyi nti bazadde baabwe basobola okubawa amagezi amalungi. Kitaffe ow’omu ggulu Yakuwa atuwadde eddembe ly’okwesalirawo. Naye okuva bwe kiri nti tumwesiga era nga tumwagala tufuba okumusaba okutuwa obulagirizi era tufuba okumanya endowooza ye nga tetunnaba kusalawo. Bwe tukiraga nti twesiga Yakuwa, ajja kutuwa omwoyo gwe omutukuvu gutuyambe okukola ekituufu.—Baf. 2:13.
17 Lumu mu kiseera kya Samwiri, Abafirisuuti baalwanyisa eggwanga lya Isiraeri era ne baliwangula. Abantu ba Katonda baali beetaaga nnyo obuyambi n’obukuumi okuva eri Katonda. Kiki kye baakola? Baagamba nti: “Tukime essanduuko ey’endagaano ya Mukama nga tugiggya mu Siiro tugireete we tuli, etuuke mu ffe etulokole mu mukono gw’abalabe baffe.” Biki ebyavaamu? Abattibwa baali bangi nnyo; Abayisirayiri abaafa baali abasirikale 30,000 abatambuza ebigere. Okugatta ku ekyo, Ssanduuko ya Katonda yawambibwa. (1 Sam. 4:2-4, 10, 11) Abaisiraeri bwe baatwala Ssanduuko ya Katonda mu ddwaniro, kyalabika ng’abaali banoonya obuyambi okuva eri Yakuwa, naye ekituufu kiri nti baali tebamwebuuzizzaako. Baali bakolera ku magezi gaabwe era ebyavaamu tebyali birungi n’akamu.—Soma Engero 14:12.
18. Kiki Bayibuli ky’etugamba bwe kituuka ku kwesiga Yakuwa?
18 Omuwandiisi wa Zabbuli yagamba nti: “Lindirira Katonda, kubanga nja kuddamu mmutendereze ng’Omulokozi wange. Ai Katonda wange, mpeddemu essuubi. Eyo ye nsonga lwaki [nkujjukira].” (Zab. 42:5, 6, NW) Ng’omuwandiisi wa Zabbuli oyo yali ayagala nnyo Yakuwa! Naawe Kitaffe ow’omu ggulu omwagala nnyo era omwesiga? Ne bwe kiba nti ogamba nti yee, osobola okwongera okumwesiga kubanga Bayibuli egamba nti: “Weesigenga Mukama n’omutima gwo gwonna. So teweesigamanga ku kutegeera kwo ggwe: mwatulenga mu makubo go gonna, kale anaaluŋŋamyanga olugendo lwo.”—Nge. 3:5, 6.
19. Onookiraga otya nti oyagala nnyo Yakuwa?
19 Okuba nti Yakuwa ye yasooka okutwagala, yatulaga engeri naffe gye tusobola okwoleka okwagala kwaffe gy’ali. N’olwekyo, ka bulijjo tufube okumukoppa. Era ka bulijjo tufube okukiraga nti twagala Katonda ‘n’omutima gwaffe gwonna, n’obulamu bwaffe bwonna, n’amagezi gaffe gonna, n’amaanyi gaffe gonna.’—Mak. 12:30.


text:
Omukulembeze w’e ggwanga lino Yoweri Kaguta Museveni alagidde bu pikipiki obw’emipiira 3 obumanyikiddwa nga Tukutuku buddemu okutambuza abantu.
Kinnajukirwa nti gyebuvuddeko Minisita wa Kampala Betty Olive Kamya Namisango, yalagira bu Tukutuku bukomye okusabaza abantu kubanga kimenya amateeka nga kino kyava ku ba Dereeva ba Takisi okwekalakasa nga bawakanya bu pikipiki ezo.
Wabula Pulezidenti Museveni bw'abadde asisinkanyeko abagoba ba Taxi ne Boodabooda e Kasangati, alagidde abalina bu Tukutuku mu Kampala okudda ku mirimu gyabwe okutuusa nga ensonga zabwe zikoleddwako.
Like us on Facebook for more News, Pics, Videos, Events, Promos & lots of fun stuff..


text:
PULEZIDENTI Museveni asuubizza okukuba kkoolaasi enguudo ennene, okuzimba amasomero n’amalwaliro mu magombolola gonna okwetooloola Disitulikiti y’e Kanungu.
Museveni yakubye enkuhhaana bbiri mu kitundu kya Kinkizi eva Amama Mbabazi bwe bavuganya.
Olukuhhaana olwasoose yalukubye ku kitebe ky’eggombolola y’e Mpungu ekisangibwa mu Kinkizi East ate oluvannyuma n’agenda ku kitebe kya Disitulikiti y’e Kanungu ne ku Kihihi High School mu Kinkizi West gye yayaniriziddwa nnamungi w’omuntu ng’ayimba oluyimba Tubonga Naawe.
Kinkizi East
Pulezidenti yagambye nti Gavumenti ye egenda kukuba kkoolasi, oluguudo lwa Kanungu - Rukungiri okuva mu March.
Okukakasa ensonga eno, Pulezidenti yayise akulira ekitongole ky’ebyenguudo (UNRA), Muky. Allen Kagina, eyagambye nti oluguudo luno lwakumalawo obuwumbi bw’ensimbi 200.
Museveni yagasseeko nti oluguudo lw’e Rukungiri –Kanungu - Nyakishenyi olutuuka e Kambuga lwakukubwa kkoolaasi, ate oluva e Hamurwa okutuuka e Kerere, Kanungu, Burema, Butogota, Mayaja-Ifasha ne luyitiramu ddala okutuuka e Ikumba nalwo lwa kukolwako.
Olulala olugenda okukolwako lwe lwa Ishasha - Katugwa, ze kiromita 18 n’oluva e Kanungu okutuuka e Kambuga. Yalangiridde era nti abantu 2,200 abagenda okukosebwa pulojekiti eno baakutandika okusasulwa omwezi ogujja.
Entindo ezigenda okukolebwa mulimu olw’e Birara n’e Mitaano oluli ku nsalo ya disitulikiti y’e Kanungu ne Rukungiri.
Mu byenjigiriza, Museveni yagambye nti agenda kuzimba amasomero ga pulayimale mu miruka ogw’e Kirwa, Nyamukobe, Nyanga ne Kishuho ate amasomero ga siniya gazimbibwe mu magombolola ey’e Kambuga, Katete, Butogota ne Nyanga.
Ku ky’okuggya abantu mu bwavu, Pulezidenti yagambye nti n’abantu balina okulima olubimbi lwabwe, n’abasaba okugaziya ennyingiza yaabwe nga balunda enkoko, okulima obutiko, emmwaanyi, caayi n’ebirala.
Oluvannyuma, Pulezidenti yalagidde Katikkiro Dr. Ruhakana Rugunda, asisinkane famire z’abantu abaggyiira mu muliro gwa Joseph Kibwetere emyaka 10 egiyise alabe obuyambi bwe beetaaga.
kinkizi West
ENO Pulezidenti yagambye nti gavumenti ye egenda kuzimba oluguudo lw’e Ikumba – Butogota okutumbula ebyobulambuzi mu kitundu.
Olukuhhaana olunene yalukubye mu kabuga k’e Bugarama mu ggombolola y’e Mpungu.
Yagambye nti oluguudo luno bwe lunaakolebwa, abalimi b’amajaani nabo bajja kuluganyulwamu, naye yasuubizza nti Gavumenti egenda kusooka kulunyiga ne malamu.
Mw. Museveni yayongeddeko nti Gavumenti etegeka okubunyisa amasannyalaze mu Kinkizi n’ebitundu ebiriraanyeewo nti kino kye kijja okutumbula amakolero mu kitundu. Yeebazizza abantu b’omu kitundu olw’okwongera ku bungi bw’amajaani ge balima.
Yasuubizza okugabira amaka ente z’amata gasobole okwongera ku nfuna yaago.
Dr. Ruhakana Rugunda yeebazizza abantu olw’okuwagira Pulezidenti Museveni, n’abasaba okumulonda wamu n’abo NRM b’esimbyewo mu kalulu k’omwezi ogujja.
E Kihihi, Pulezidenti yayaniriziddwa Dr. Ruhakana Rugunda, Minisita omubeezi ow’ebyobulamu, Dr. Chris Baryomunsi, Minisita David Bahati n’omumyuka wa Ssentebe wa NRM atwala obuvanjuba, Matayo Kyaligonza.
Eyali munna FDC, Maj. Rubaramira Ruranga y’omu ku bantu b’oludda oluvuganya abaasaze eddiiro okwegatta ku Museveni.
Museveni olwayogedde ku nguudo abantu ne basaakaanya kyokka n’abagamba nti, “Mubadde mwesigamye ku muntu alina omutwe omunene. Alina ejjinja eddene tasobola kubulwa jjinja.”


text:
Bya REBECCAH NANTONGO ne MILLY NAKALEMA
OMUKOLO gw’embaga gunyuma nga guliko abagenyi. Bano beerekereza byonna bye baba nabyo ne bajja okusobola okubasanyukirako ate ng’abasinga bakuwadde n’essente okutegeka omukolo noolwekyo osaanye obategekere mu ngeri ey’ekitiibwa.
Bino by’oyinza okukolera abagenyi bo basobole okunyumirwa omukolo gwo mu ngeri ey’enjawulo.
Bwe kiba ng’abeemikwano n’ennanda zo batindizze ennendo okusobola okubeera ku mukolo gwo, balage ki kye kitegeeza gy’oli.
Bw’oba olinawo akasente bategekere obulabo obubaaniriza nga sswiiti, ekyokunywa n’ebirala.
Kino kijja kubawa essanyu okulaba nga obaaniriza mu ngeri eyenjawulo bwetyo. Bw’oba weesobola bateerewo ssente z’entambula ebatwala ku mukolo.
Phiona Ssanyu omutegesi w’emikolo agamba nti oluusi abantu abamu balemesebwa okujja ku mikolo olw’obuzibu bw’entambula.
Noolwekyo kyandibadde kirungi bw’oba osobodde n’oteekawo entambula okusobozesa abagenyi bo okuba naawe musanyukire wamu.
Kakasa nti abagenyi bo bakkalidde bulungi
Kino oluusi kisinziira ku mbeera y’obudde. Kirungi nnyo okukakasa nti abagenyi bali bulungi.
Okugeza kakasa nti tebookebwa musana oba okukubibwa enkuba basobole okusigala nga basanyufu ku mukolo gwonna.
Oyinza n’okussaawo obuzannyo obumpimpi obucamula abagenyi bo. Teekawo ebisanyusa eby’enjawulo
Akaseera koomala ng’oli mu bifaananyi kanyuma nnyo naye abagenyi bo abatabeera mu bifaananyi kiyinza okubawuubaaza.
Daisy Nalule omutegesi w’emikolo agamba nti kirungi okuteekawo ebisanyusa eby’enjawulo ku mukolo kisobozese abagenyi okunyumirwa wamu naawe.
Oyinza okuteekawo bbandi, abazinnyi ab’enjawulo, omwogezi asanyusa ssaako n’ebirala.
Kino kijja kubaleetera okunyumirwa newankubadde ng’okyali mu bifaananyi. Ate era ne bwe muvaayo bano basigala basanyusa abantu.
Bakkirize okusaba obuyimba. Kino oyinza okukikola ng’oyita mu mwogezi w’omukolo n’abagamba okusaba ennyimba ze baagala. Kino kijja kuwa abagenyi essanyu.
Ffa ku bagenyi bo abato. Ssanyu, agamba nti mu bagenyi bo bwe kubaako abaana abato, teekawo embeera ebasoboseza okunyumirwa omukolo gwo. Okugeza bateerewo ebyokuzannyisa ng’ebyesuubo n’ebirala bingi.
Kino kijja kubasobozesa obutawuubaala wamu n’okunyumirwa omukolo. Teekawo abakubi b’ebifaananyi abenjawulo Wa abagenyi bo akakisa beekubise ebifaananyi, ng’obateerawo abakubi b’ebifaananyi. Kino kijja kubayambako okujjukira omukolo gwo.
Basiibule mu kitiibwa Tewali ayagala omukolo ogunyuma okuggwa naye lwakuba nti guteekeddwa okuggwa, kirungi nnyo okusiibula abagenyi bo mu kitiibwa okugeza beebaze okujja, bw’oba osobodde kikole ng’oyimirira ku mulyango ogufuluma osobole okwebaza buli omu.


text:
Bya KIZITO MUSOKE, HENRY KASOMOKO, PETER SSAAVA, ABU BATUUSA, LYDIA NAKIGULI, DEBORAH NANFUKA NE OLIVE LWANGA
DDALA ani eyeegumbulidde omuze gw’okubuzaawo abantu n’aleka famire eziwerako nga ziri mu kiyongobero!
Simon Mande Kitandwe 33, omutuuze we Kyebando - Kisalosalo yabula wiiki ssatu emabega.
Yava ku siteegi ye Kisalosalo kwe yali avugira bodaboda nnamba UDN 2700D era okuva olwo, abantu be bali mu maziga tebamanyi oba gy’ali mulamu oba yakkirira dda e kaganga.
Henry Ssengonge, mukulu wa Kitandwe yategeezezza nti muto we yabula mu kiro kya May 2, 2017.
Yafuna omusaabaze gwe yali atwala e Kawempe. Bukya abula bamunoonyezza mu malwaliro, ku poliisi, mu ggwanika e Mulago nga yonna taliiyo.
Yasabye omuntu yenna ayinza okubayamba okumuzuula okubakubira ku nnamba z’essimu; 0751378485 ne 0701393610.
Ate Andrew Bamulanzeeki 40, ow’e Ganda mu Wakiso yabula April 27, 2017. Amaka ge gali Gganda awamu ne mu Kibwa e Nansana ng’okubula yali agenda mu g’e Kibwa akawungeezi.
Dodoviiko Mayanja omutuuze we Gganda nga y’azaala Bamulanzeeki yagambye nti ono ye mutabani we owookubiri okubuzibwawo.
Eyasooka baali bamuyita Kayiwa, yabula emyaka esatu era tebaddangamu kumulabako.
Rose Tusuubira, omu ku bakyala ba Bamulanzeeki yategeezezza ng’amaziga gamuyitamu nti bali mu kusamba nsiko buli wamu, kyokka bakyalemeddwa okumuzuula.
Yagambye nti mu kiseera kino abaana baabwe abato bamubuuza kitaabwe gye yalaga n’abulwa ky’abaddamu.
MUKYALA WA MUNNAMAWULIRE ALAAJANIDDE PULEZIDENTI
Lydia Kyeswa, mukyala wa munnamawulire Christopher Kyeswa Junior 60, asabye omukulembeze w’eggwanga ayingire mu nsonga za bba kuba tamanyi mbeera gy’alimu.
Yagambye nti okusooka baali tebamanyi gy’ali, kyokka oluvannyuma poliisi n’ebategeeza nti ali Nalufeenya.
Wabula Lydia mweraliikirivu olw’engeri abasibe gye batulugunyizibwamu e Nalufeenya. Yagambye nti bba we yabulira nga mulwadde wa sukaali era takakasa nti afuna obujjanjabi mu kkomera.
MAAMA ABUZE N’ABAANA BABIRI
Rebecca Nalumansi 20, omutuuze w’e Kabimbiri mu Bugerere yava awaka nga April 26, 2017 ng’ategeezezza bba Sam Lwanga nti agenze wa ssenga we e Luweero.
Yagenda n’abaana babiri. Hellen Namanda nnyina wa Nalumansi agamba nti essuubi ly’okufuna abantu baabwe ligenda libaggwaamu kuba banoonyezza buli gye babasuubira nga tebaliiyo.
Okusooka baali balowooza nti baafuna kabenje, kyokka bababuze mu malwaliro gonna.
Sam Lwanga, bba wa Namanda yasabye omuntu yenna ayinza okubayamba okumufunira ku ssimu nnamba 0700632966.
Abaana be yagenda nabo, omu yali wa myaka esatu ate omulala ng’ayavula.
AMIRI SSEGAWA YAVA MU MAKA GE EKIRO
Amiri Ssegawa omubazzi ku Bbiri e Mulago yava mu maka ge ku ssaawa 3:30 ez’ekiro oluvannyuma lw’omuntu okumukubira essimu.
Yali akolera ku ‘Tebukozza Arts and Furniture Centre’ ku Bbiri. Yabula nga April 26, 2017.
Muganda we Abdalah Kabala yagambye nti muganda we yamuleka mu maka ge ku ssaawa bbiri ez’ekiro.
Ab’oku muliraano baamutegeeza nti waliwo eyamukubira essimu n’afuluma ng’agenda agyogererako era okuva olwo taddanga.
Hajati Hannifer Namatovu, maama wa Ssegawa omuto ng’ono yali abeera naye yategeezezza nti baali batudde ku katebe ne wabaawo omuntu eyamukubira essimu n’afuluma.
Aisha Nakawooya, mukyala wa Ssegawa yagambye nti okubula kwa bba yakutegeera luvannyuma era nga nnyazaala we ye yamutegeeza bwe yali amubuuza oba nga yali amulabyeko.
“Tunoonyezza yonna gye tumusuubira naye atubuze. Twalanga ne mu mawulire ga Bukedde naye Amiri abuze...” Nakawooya bwe yagambye.
Abantu ab’enjawulo balina endowooza ku ani awamba abantu.
Waliwo abagamba nti ziba mpalana za mirimu, abalala nti abebyokwerinda bennyini be bakwata abantu bano ne babatwala mu bifo ebitali bimu okubaako bye bababuuza ate abalala nti ababuze babeera balwadde ba mitwe.
Naye ekyebuuzibwa, oli bw’aba mulwadde oba bwe ziba nsonga za byakwerinda, kitwala bbanga ki okumuzuula?
POLIISI EWADDE AMAGEZI
- Muhammad Kimuli, akulira poliisi ye Gganda yasabye abantu okubeera abeegendereza ku be bakolagana nabo kuba n’abakyamu mwe bajjira. Yawabudde nti omuntu yenna kirungi okubeerako gw’otegeeza ng’ogenda awantu n’omubuulira n’abantu b’ogenda okusisinkana.
- Singa obeera n’omulabe, kakasa nti waliwo abakimanyiiko era yanguwa n’okutegeeza ab’obuyinza. Ne bw’oba ofunye obuzibu, poliisi ebeera ne w’etandikira.
- Yasabye n’abantu abalina kye bamanyi ku muntu abeera abuze okuyamba poliisi nga bagiwa amawulire kuba tomanya enkya kiyinza okutuuka ku muntu wo.
- Bwe weesanga mu mbeera y’okuzinduukirizibwa, kirungi okuwoggana, abantu okumpi basobole okukutaasa.


text:
KKAMPUNI ya Vision Group efulumya Bukedde, ekwataganye ne bbanka ya DFCU, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda omwaka gwa 2017.
Abanaavuganya mu mpaka zino mujja kutuweereza amannya gaabwe ku omulimiasinga@ newvision.co.ug oba 0752628931 tubatuukirire tubawandiikeko buli Mmande.
BENADINO KATE leero aleese Christopher Nsamba ow’e Namulonge ng’alaga engeri okulima enva endiirwa gye kuyinza okukufunira.
OKULIMA enva endiirwa kye kimu ku bintu abalimi bye batatera kwettanira naye ate nga mulimu ssente bw’osalawo nti ogenda kuzirima ng’omulimu.
Osobola oyingiza ssente buli lunaku obutafanaganako ng’abalimi alima ebintu ebirala kubanga abasinga obungi bakungula buli luvannyuma lwa sizoni.
Christopher Nsamba 64, omutuuze w’e Buso Namulonge mu ggombolola y’e Busukuma mu disitulikiti y’e Wakiso mulimu wa nva ndiirwa n’ebibala by’agamba nti abyenyumirizaamu kubanga buli luvannyuma lwa nnaku bbiri ayingiza ssente.
Nsamba agamba, “Namala ebbanga lya myaka etaano nga ndi mupakasi ku ffaamu y’omugagga omu naye nga ne bwe nkola ntya ssente teziwera kubanga nali nsasulwa kitono.
Nali neegomba abantu abalima ebintu ebyabwe kubanga nalaba ng’omwami ono gwe nali nkolera ng’ayingiza ssente nnyingi ate nga ffe abakozi tufuna kitono.
Newankubadde nafunanga ssente ntono nalwana nnyo okulaba nga ntereka era emyaka etaano bwe nagiweza ne nsuulawo omulimu ne ngula ettaka ne ntandika okulima.
Saasooka kulima nva wabula oluvannyuma nakizuula nti enva endiirwa bye bimu ku bintu ebitunda ennyo ate nga ne bw’ogenda mu butale bazaagala nnyo ate ng’abalimi abazirima batono bw’ogeraageranya n’abalima ebintu ebirala.
Kale natandika okuzirima era kati mmaze emyaka egisukka mu 10 nga nzirima.
Ffaamu yange eri ku bunene bwa yiika munaana ng’ekitundu ekisinga obunene nnimirako nva ndiirwa ate awalala ne nnimirako ebibala.
Nnima enva omuli Nakati, ejjobyo, emboga, brocolli, Green pepper, pakchoi nga zino nva za Bachina, Sweet pepper n’ebika ebirala.
Ebibala okusinga nnima entuntunu, enkenene n’amapaapaali era buli luvannyuma lwa wiiki nnyingiza ssente ezitakka wansi wa 500,000/- nga buli kimu kivuddeko.
ENNIMA Y’ENVA ENDIIRWA
Nsamba agamba: Nnima ebika by’enva endiirwa bingi naye bwe mba sinnasimba nsooka ne nkola bbeedi nga zino sizikolera wansi ku ttaka wabula mpanika obukebe waggulu obuyitibwa ‘plug play’ ku bitandaalo ne nteekamu ettaka eriddugavu ate nga mmaze kulifumbako.
Oluvannyuma nteekamu ensigo, ekinkozesa kino kwe kulaba nga ntangira obuwuka obutawaanya ensigo naddala nga ziri wansi ku ttaka.
Bwe zimala okumera nga nsimbuliza olwo nga nzitwala mu nnimiro eba etegekeddwa. Olw’okuba enva zino zikula mangu, mu wiiki bbiri ebbugga mba ntandise okulinoga era ebika ebisinga obungi mbikungula mu bbanga lya mwezi gumu gwokka okuggyako emboga ezimala emyezi esatu ate nga nazo nfuba okulaba nga tezinzigwako.
Bwe mba nnenda kusimba, nsooka ne nteekamu obusa mu binnya nga bwe nkozesa ng’ebigimusa ate era nfuba okulaba nga nfuuyira nnyo okwewala endwadde n’ebiwuka nga tebinnayingirira nnimiro yange.
Enva ezimu nga Sweet Pepper, ennyaanya, Green Pepper ebyo okusinga mbirimira mu Green shade kubanga bitawaanyizibwa nnyo omusana n’obuwuka ate nga wano kiba kyangu okubyewala.
EBIBALA
Nnima nnyo enkenene era zino nzirimira ku yiika bbiri ate nga nnina ne ze nsimba mu buveera ne nzikolera ebitandaalo.
Enkenene nzisimba ng’ebirime ebirala era nazo nsooka kuzikolera bbeedi oluvannyuma ne nzitwala mu nnimiro oba ne nsimbuliriza mu buveera.
Enkenene zimala emyezi munaana okukula era yiika emu ngikungulamu kkiro 20 buli luvanyuma lwa wiiki.
Buli kkiro ngitunda 20,000/-. nnenda okumaliriza okubala buli kimu nga nsobola okufissaako 250,000/- buli wiiki mu yiika y’enkenene.
Bw’oba ozirabiridde bulungi nga n’embeera y’obudde nnungi nsobola okukungula okumala ebbanga lya myezi mukaaga.
Nima amapaapaali n’entuntunu nabyo ne mbifunamu ssente entonotono era buli wiiki nkungula entuntunu.”
OKUKUUMA OMUTINDO
Nsamba agamba nti bw’amaliriza okukungula enva okuva mu nnimiro, azituukiza mu kifo kye yategekawoekiyitibwa ‘Park house’ .
“Olwo ne tuzirongoosa bulungi oluvannyuma ne tuzaawulamu emitendera egy’enjawulo, ne tuteeka ku minzaani ne tuzipima.
Olw’okuba tukungula lwaggulo olumaliriza nga tuziteeka mu firiigi gye twazimba nga tweyambisa amanda agafumba ge tugenda tufukirirako amazzi olwo n’ereeta obunnyogovu.
Bwe bukya nga tutikka nga tugenda mu butale gye tutunda enva zino wabula ziba nga ze twakakungula kubanga tuzisuza mu kifo nga kinnyogoga bulungi.
Ntunda mu butale obw’enjawulo omuli Nakasero, Kaleerwe n’obulala ate era ngabira ne wooteeri ez’enjawulo mu Kampala wabula akatale katandikira waka kubanga abantu b’ekitundu bazigula nnyo.
Buli wiiki nkungula emirundi ebiri ne kinnyamba okutwala ebintu ebirungi ku katale ate nga bitegekeddwa bulungi.
OKUUMA EBITABO
Mpandiika buli kintu kye nkola ku ffaamu yange. Bwe mba ngiwa bbeedi mmanya obungi bw’ensigo ze mba nsimbye era ne nziwandiika ne ssente ze mba nsaasaanyizza ku mulimu guno gwonna.
Olunaku lwe mba nziyiye nalwo nduwandiika, kino kinnyamba okupima ebbanga lye mba nnenda okukolera mu buli kintu.
Ssente zonna ze mba nkozesezza okugula ebyetaagisa nga eddagala n’ebirala nziwandiika era bwe ntuuka okukungula nzawulako ne mmanya obungi bwa ssente ze mba nkozesezza awamu n’amagoba ge mba nfunye mu nnimiro yonna.
Kino kinnyambye nnyo kubanga mmanya loosi ze mba nkoze awamu na magoba ne nsobola okwongera okwetegeka obulungi bwe mba nsimba ennimiro endala.
Okulima enva nakufuula mulimu kubanga sirina kintu kirala kye nkola kubanga ssente zange zonna nziggya mu bibala n’enva.
ABAKOZI
Nkozesa abakozi bangi naye nga ab’enkalakalira nninako basatu abasigadde nkozesa ba lejjalejja.
Ku basatu bano nninako akola ogw’okufuuyira, ono y’alina okulaba oba ebyuma bye tufuuyiza biramu, firiigi ennyogoga bulungi, amazzi mu bidiba mwegali obudde bwonna kubanga nze sirinaako kiseera kye nnimiramu ka gube musana oba nkuba.
Ababiri bannyambako mu kutambuza emirimu emirala egikolebwa ku ffaamu eno ate bwe nnyambibwako n’abantu bange ab’awaka.\
OKUSOOMOOZA
- Enva zeetaaga ssente ezizirabirira nga weeziri kubanga zirumbibwa endwadde nnyingi awamu n’ebiwuka ebiziyigganya.
- Mu biseera eby’omusana, waliwo amazzi lwe gakendeera mu bidiba ne nsanga obuzibu bunene ate nga mba nnina okulima.
- Ebyuma ebikozesebwa okufukirira bya ssente nnyingi okubigula ate nga byetaagisa okusobola okulima obudde bwonna.
- Enva endiirwa zirumbibwa nnyo ebiwuka n’endwadde ezitali zimu era bino bintawaanya nnyo kubanga waliwo lwe mba sirina bulungi ssente.
- Nsanze obuzibu bw’eddagala n’ensigo ebifu era binkosezza nnyo kubanga waliwo lwe mbigula ne bitankolera kye njagala.


text:
Ssente ze bayoola mu kuyimba abasinga bazimalira mu kulya bulamu na bintu bya swagga ng’okuvuga mmotoka n’okupangisa amaka ag’ebbeeyi ne batuuka okuva mu nsiike y’okuyimba oba okuggwaamu nga tebalina kya maanyi kye balaga n’abamu okulaajanira abalala okubayamba.
Okwewala embeera eno, bangi bakyusizza mu ndowooza ne batandika okugula poloti n’ettaka wamu n’okuzimba ng’ekimu ku by’obugagga.
Ng’oggyeeko abayimbi abanene abalina amaka agamanyiddwa, tukuleetedde omugigi gw’abayimbi abaggudde olutalo ku bupangisa n’abamu kw’abo abakyalemedde mu bupangisa ne batubuulira pulaani zaabwe.
Stabua Natooro
Ono yaakayingira amaka ge ag’omulembe e Ndejje Zanta okumpi n’ekitebe kya munisipaali ya Makindye Ssaabagabo. Agamba nti kibadde kirooto kye okuzimba amaka agaweesa ekitiibwa.
Yategeezezza nti okutuuka ku buwanguzi buno kubadde kwerekereza ebirungi bingi ng’okusula mu kifulukwa n’efi ssa ez’okuzimba.
‘‘Kintwalidde emyaka esatu okugimaliriza ate ndi musanyufu nti mbadde nzimba ennyumba biri omulundi gumu kubanga n’eya taata mu kyalo nayo nagimalirizza.
Moze Radio ne Weasle
Olw’enkaayana zaabwe n’eyali maneja waabwe Jeff Kiwa ku maka gaabwe aga Neverland e Makindye mu Kizungu, ababiri bano bali mu kaweefube wakuzimba amaka amalala.
Baagula poloti mu bitundu eby’enjawulo era w’osomera bino nga Moze Radio asitudde ennyumba e Kitubulu e Ntebe.
Nnene ekisusse era batugambye nti kirabika emutuddemu kubanga tekyatambula.
Abayimbi abalala ebibakwatako biteereddwa ku nnyumba zaabwe.
ABAKYAPANGISA BEEWOLEREZZA
Olw’okwagala okwekuumira ku mutindo, abayimbi basalawo okupangisa ennyumba ez’ebbeeyi era embeera eno abamu ebawalirizza okusenguka kumpi buli mwezi.
Kyokka waliwo n’abo abeegatta ne bapangisa ennyumba emu ennene ate abalala basula mu situdiyo zaabwe.
Princess Amirah
Ono asula Lungujja ng’apangisa amaka malamba ku 1,000.000/-.
Agamba nti wadde ennyumba eza ssente entono gyeziri, ayagala kusula mu nju emuweesa ekitiibwa.
Spice Diana (Namukwaya Diana)
Apangisa nnyumba nnamba e Makindye mu Dubai Zooni.
Agamba nti asasula 1,500, 000/- buli mwezi. Maneja we Roger yategeezezza nti omuyimbi we okusula mu nnyumba ey’ebbeeyi si kweraga wabula kimwongera amaanyi okukola ennyo era kati alina poloti ssatu e Matugga ng’ateekateeka kutandika kuzimba.
Hajjati Madinah
Wadde ennaku zino ebintu tebimutambulira bulungi nga n’ennyumba asula ku za Paasita Yiga e Wakaliga ku bwereere, Madinah agamba alinayo poloti gye yagula e Bujuuko nga kati anoonya ssente ezizimba.
Phiona Nsubuga
Asula ku Salaama Road era apangisa nnyumba nnamba akakadde kamu buli mwezi. Kuno kwe kuli ne situdiyo yaabwe eya Fyima World.
Aba B2C
Bapangisa Makindye mu Amazooni zooni ku 1,500,000/- buli mwezi. Maneja waabwe Andrew Mugerwa agamba ke batandise okukola bagenda kufuna ssente ezibamala n’okufi issaawo ezigulira buli omu poloti n’okuzimba.
Kalifah Aga Naga
Apangisa Masanafu okumpi n’ewa Andy Mwesigwa eyali kapiteni wa Cranes.
Asasula emitwalo 350,000/- kyokka gye buvuddeko yatandika okuzimba e Kawempe Jinja - Kalooli.
Dr. Bitone:
Ono ayimba nga Chameleone. Apangisa ku kkalina emu ku madirisa Zooni e Makindye era buli mwezi asasula 450,000/-. Omwaka guno asuubira okutandika okuzimba ennyumba.
Ziwa de Lion
Ono ye yayimba oluyimba lwa ‘Ssekesseke’ kyokka tannaba kumanyika nnyo era agamba nti yasalawo asooke azimbe ennyumba mwasula ne maama w’abaana be e Makindye nga tannaba kukulaakulanya kitone.
Abatuuze babeenyumirizaamu
Kumpi buli muyimbi gy’azimbye abatuuze bamwenyumirizaamu era abasinga bagamba nti basanyufu okusuula ne bassereebu.
- Sula Mubiru ow’e Ndejje Zanta awaanye Natooro okuba omuntu w’abantu. Agamba nti newankubadde ssereebu, muntu mukakkamu, alina empisa era bwe yafuna akabenje y’omu ku baamulambula mu ddwaaliro.
- John Mulindwa omuvuzi wa bodaboda ku siteegi y’e Nsasi yagambye nti nabo basanyufu okufuna ssereebu ku kaalo. Abayimbi tubadde tubawulira Namugongo n’e Naalya gye basula ate Mesach Ssemakula atuyitako buyisi ng’agenda e Buwaate.